title: Jan Rak

text: Vuonna 2010 Rak työskenteli erikoistutkijana ALICE-projektissa. Edellisenä vuonna 2009 Rak oli toiminut ajokoordinaattorina ensimmäisissä ALICE-laitteistolla tehdyissä protonitörmäyskokeissa. Hän osallistui myös esimerkiksi niin kutsutun trigger-ilmaisimen T0 rakentamiseen. Laite koottiin Jyväskylän yliopiston fysiikan laitoksella. ALICE-projekti on pitkään ollut osa fysiikan laitoksella tehtävää soveltavaa hiukkasfysiikan tutkimusta. Soveltavan tutkimuksen ohella laitoksella toimi vuonna 2010 professori Kari J. Eskolan johtama tutkimusryhmä, joka selvitti raskasionitörmäyksien teoriaa.


title: Jan Rak

text: Vuodesta 2006 Rak on johtanut CERNissä suomalaista tutkimusryhmää, joka tekee kokeita Large Hadron Collider -kiihdyttimellä (LHC) ja sen yhteydessä sijaitsevalla ALICE-tutkimuslaitteistolla. Tutkimusryhmä toimii Jyväskylän yliopiston fysiikan laitoksen ja Helsingin Fysiikan tutkimuslaitoksen (HIP) yhteisprojektina.


title: Jan Rak

text: Jan Rak nimitettiin fysiikan professoriksi Jyväskylän yliopistoon vuonna 2013 ja hän aloitti virassaan alkuvuodesta 2014. Professuuri liittyy fysiikan laitoksella tehtävään kokeellisen hiukkasfysiikan tutkimukseen sekä aiheen opetukseen.


title: Jan Rak

text: Professorintehtäviensä ohella Rak on jatkanut tutkimuksiaan raskasionitörmäyksien parissa. Vuoden 2015 aikana hän ryhmineen tutki protoni-protoni -törmäyksiä sekä lyijy-lyijy -törmäyksiä LHC-kiihdyttimellä ja ALICE-laitteiston avulla.


title: Jan Rak

text: Professori Rakin pääasiallinen tutkimuskohde ovat ultrarelativistiset raskasionitörmäykset. Niiden avulla tutkijoiden päämäärä on selvittää erilaisia kvanttiväridynamiikan eli kvanttikromodynamiikan (QCD) ominaisuuksia.


title: Jan Rak

text: Heidelbergissa 1990-luvun jälkipuoliskolla Rak osallistui CERES-tutkimusryhmän jäsenenä tutkimukseen, jossa tutkittiin kiraalisen symmetrian mahdollista palautumista raskasionitörmäyksissä, joissa syntyy kvarkki-gluoniplasmaa. Fyysikkona Rak on ollut erityisesti kiinnostunut siitä, miten törmäyksissä syntyvä kvarkki-gluoni-aine ilmenee voimakkaasti poikittaiseen suuntaan etenevien hiukkasten muodossa.


title: Jan Rak

text: Professori Rakin tutkimusryhmä on vuodesta 2015 lähtien tehnyt ALICE-laitteistolla tarkkoja mittauksia, joiden avulla on tutkittu mahdollisia eroja erilaisten hiukkasten (esimerkiksi protoni) ja vastaavien antihiukkasten (esim. antiprotoni) välillä eli onko antihiukkasen massa mahdollisesti eri kuin vastaavalla hiukkasella. Mittauksissa tutkittiin lisäksi, onko heliumytimen ja deuteriumin sekä näiden antihiukkasten välillä mahdollista massaeroa. Tutkimuksessa käytettyyn laitteistoon on tehty parannuksia (mm. uusia ja aiempia tarkempia ilmaisimia). Rakin johtaman tutkimusryhmän keskeinen vastuualue on ollut koejärjestelyiden laadunvarmistuksen tarkastelu ja siihen liittyvien testien tekeminen.


title: Jan Rak

text: Vuoteen 2016 mennessä professori Rak oli tutkimusryhmiensä tutkijoiden kanssa julkaissut yli 400 referoitua vertaisarvioitua tieteellistä tutkimusartikkelia arvostetuissa fysiikan lehdissä ja julkaisuissa.


title: Jan Rak

text: Jan Rak on Michael J. Tannenbaumin kanssa kirjoittanut hiukkasfysiikkaa käsittelevän teoksen "High-pT Physics in the Heavy Ion Era" (2013). Monografia kuuluu Cambridgen yliopiston hiukkasfysiikkaa, kosmologiaa ja ydinfysiikkaa esittelevään julkaisusarjaan.


title: Kashi (1916)

text: Kashi () oli keisarillisen Japanin laivaston 1917 valmistunut Momo-luokan hävittäjä.


title: Kashi (1916)

text: Alus tilattiin Maizurun laivastontelakalta osana vuoden 1915 hankintoja. Sen köli laskettiin 15. maaliskuuta 1916 ja alus laskettiin vesille 1. joulukuuta. Alus valmistui 31. maaliskuuta 1917.


title: Kashi (1916)

text: Alus poistettiin alusluettelosta 1. toukokuuta 1937 ja se luovutettiin Mantšukuon keisarilliselle laivastolle, joka otti sen palvelukseen nimellä "Hai Wei". Alus palautettiin Japaniin ja se liitettiin 29. kesäkuuta 1942 laivastoon nimellä "Kaii". Alus upposi 10. lokakuuta 1944 ilmahyökkäyksessä lähellä Okinawaa.


title: Ansongon–Ménakan eläintensuojelualue

text: Ansongon–Ménakan eläintensuojelualue () on luonnonsuojelualue Gaon alueen Ansongon ja Ménakan piireissä Malissa. Kirahvien suojelua varten vuonna 1950 perustetun alueen pinta-ala on 17 500 neliökilometriä.


title: Ansongon–Ménakan eläintensuojelualue

text: Sahelin vyöhykkeeseen kuuluvan alueen luonto on kärsinyt suuresti ihmisen toiminnasta. Kirahvit katosivat virallisesti vuonna 2001, mutta alueella elää yhä kultasakaaleja, aavikkokettuja, hietakissoja, punaotsagaselleja ja aavikkogaselleja. Alueen länsirajan muodostavalla Nigerjoella tavataan virtahepoja ja krokotiileja. Valvonta on riittämätöntä eikä tarjolla ole mitään vierailijapalveluita.


title: Andrei Taratuhin

text: Andrei Sergejevitš Taratuhin (; s. 22. helmikuuta 1983 Omsk, Venäjän SFNT, Neuvostoliitto) on venäläinen jääkiekkoilija, joka pelaa KHL-joukkue Metallurg Novokuznetskissa. Hän on pelipaikaltaan keskushyökkääjä.


title: Andrei Taratuhin

text: Taratuhin on Avangard Omskin kasvatti. Hän debytoi miesten peleissä 16-vuotiaana seuran kakkosjoukkueessa Venäjän kolmanneksi korkeimmalla sarjatasolla Pervaja Ligassa kaudella 1999–2000. Calgary Flames varasi Taratuhinin toisella kierroksella 41. pelaajana . Kaudeksi 2001–2002 hän siirtyi kotimaassaan sarjatasoa ylemmäs Vysšaja Ligan Mostovik Kurganiin, jonka paras syöttäjä ja toiseksi paras pistemies Taratuhin oli tehoilla 13+22=35. Hänellä oli myös yli puolet kaudesta pelanneista joukkueen paras teholukema (+13).


title: Andrei Taratuhin

text: Kaudeksi 2002–2003 Taratuhin palasi Avangard Omskiin ja hän debytoi Superliigassa tehden 21 runkosarjaottelussa yhden syöttöpisteen ja seitsemässä playoff-ottelussa yhden maalin. Kesken kauden 2003–2004 hän siirtyi Vysšaja Ligan Metšsel Tšeljabinskiin. Kaudeksi 2004–2005 Taratuhin siirtyi Salavat Julajev Ufaan, jossa hänen ensimmäinen kokonainen Superliiga-kautensa toi 54 runkosarjaottelussa tehot 7+5=12. Kaudeksi 2005–2006 Taratuhin siirtyi sieltä Lokomotiv Jaroslavliin.


title: Andrei Taratuhin

text: Syyskuussa 2006 Taratuhin teki kaksivuotisen tulokassopimuksen Calgary Flamesin kanssa. Hänen NHL-sopimustaan edelsi sopimuskiista Lokomotiv Jaroslavlin kanssa. Lokomotiv haki oikeudelta Taratuhinin edustusoikeutta, mutta Yhdysvaltain liittovaltion tuomarin Loretta A. Preskan päätöksellä, hän sai siirtyi Flamesin organisaatioon. Vastaavanlaisessa sopimuskiistassa NHL-organisaation ja Superliiga-joukkueen välillä olivat myös Jevgeni Malkin ja Aleksei Mihnov. Taratuhin pelasi koko kauden 2006–2007 AHL-joukkue Omaha Ak-Sar-Ben Knightsissa, jossa hänen tulokaskautensa toi 80 runkosarjaottelussa tehot 17+43=60. Taratuhin voitti joukkueen sisäisen syöttöpörssin ja jakoi sisäisen pistepörssin voiton Carsen Germynin ja Dustin Boydin kanssa.


title: Andrei Taratuhin

text: Taratuhinin visiitti Pohjois-Amerikkaan jäi lopulta vain yhden kauden mittaiseksi, kun hän palasi kaudeksi 2007–2008 Salavat Julajev Ufaan. Hän voitti kauden päätteeksi Venäjän-mestaruuden. Taratuhin edusti joukkuetta kauden aikana myös Spengler Cupissa. Ufa eteni turnauksen finaaliin, mutta hävisi kuitenkin Kanadan maajoukkueelle lukemin 2-1. Kaudeksi 2008–2009 joukkue siirtyi pelaamaan Superliigan tilalle perustettuun KHL:ään. Taratuhin teki Venäjän pääsarjatason yhden kauden piste-ennätyksensä tehoilla 10+21=31. Kaudella 2009–2010 hän nousi Ufan kapteenistoon. Kauden 2010–2011 päätteeksi Taratuhin voitti Gagarin Cupin.


title: Andrei Taratuhin

text: Kaudeksi 2012–2013 Taratuhin palasi kasvattajaseuraansa Avangard Omskiin. Kauden jälkeen hänen sopimuksensa kuitenkin purettiin. Taratuhin siirtyi kaudeksi 2013–2014 vuoden mittaisella sopimuksella Neftehimik Nižnekamskiin. Kaudeksi 2014–2015 hän siirtyi jatkamaan KHL-uraansa Atlantiin. Taratuhin nousi joukkueen varakapteeniksi. 22. helmikuuta 2015 hänet valittiin KHL:n viikon pelaajaksi. Kaudeksi 2015–2016 Taratuhin siirtyi Jugra Hanty-Mansijskiin, josta hän siirtyi kaudeksi 2016–2017 vuoden mittaisella sopimuksella jo uransa kuudenteen KHL-joukkueeseen sekä seitsemänteen Venäjän pääsarjajoukkueeseen, Amur Habarovskiin. Taratuhun pelasi siellä viisi ottelua ilman tehopisteitä, kunnes hänen sopimuksensa purettiin jo syyskuussa 2016. Lokakuussa Taratuhin siirtyi kevääseen 2018 asti ulottuvalla sopimuksella Metallurg Novokuznetskin joukkueeseen.


title: Andrei Taratuhin

text: Taratuhin edusti Venäjää Torinon olympiakisoissa 2006. Hän pelasi myös alle 20-vuotiaiden MM-kilpailuissa vuosina 2002 ja 2003, joista molemmat turnaukset päättyivät maailmanmestaruuteen. Taratuhin pelasi myös alle 18-vuotiaiden MM-kilpailuissa vuonna 2001 voittaen maailmanmestaruuden.


title: Miekkailu kesäolympialaisissa 2016 – naisten säilä

text: Naisten säilän henkilökohtainen kilpailu Rio de Janeiron olympialaisissa 2016 käytiin 8. elokuuta. Kilpailuun osallistui 36 urheilijaa. Olympiakultaa voitti venäläinen Jana Jegorjan. Hopeaa voitti venäläinen Sofja Velikaja, ja kolmanneksi sijoittui ukrainalainen Olha H’arlan.


text: Tulokset sisältävät ottelut neljännesvälieristä lähtien.


title: Erik Wilhelm Johnsson

text: Erik Johnsson oli turkulainen ja kaarinalainen tekstiilialan tehtailija, liikemies, hallituksen puheenjohtaja, toimitusjohtaja ja kilpapurjehtija.


title: Erik Wilhelm Johnsson

text:
Vuonna 1928 Erik Johnsson avioitui Irma Hjördis Sylvia Palanderin kanssa ja heille syntyi neljä lasta. Samana vuonna Erik Johnsson perusti Suomen Villan, jonka toimialana oli harjoittaa tekstiiliteollisuuden raaka-aineen lajittelua ja jalostamista samoinkuin vanutehdas -ja villakehräämötoimintaa. Yritys hankki raaka-aineet ja valmisti Turun Vanun myyntituotteita.
Muutettuaan Kaarinan Lemunniemelle vuonna 1938, Erik Johnsson hankki itselleen Lincoln Zephyrin. Jatkosodan aikana osa venäläisistä koneista hyökkäsi Turun satama-alueelle lentäen Johnssonin kodin yli. Lentopommeja putosi hänen kotinsa lähettyville ja läheisen Ala-Lemun Kartanon alueelle koska suomalaisten torjuntatuli pakotti venäläiset kääntymään takaisin ennen maalialuetta.


title: Erik Wilhelm Johnsson

text: Vuonna 1950 kuoli kauppaneuvos Aline Grönberg. Hänen lapsensa siirtyivät Aline Grönbergin perustamien yritysten Turun Vanun, Turun Höyhenen, ja Turun Peiteteollisuuden johtoon. Erik Johnsson nimitettiin näiden yritysten hallituksen puheenjohtajaksi ja toimitusjohtajaksi.


title: Erik Wilhelm Johnsson

text: Vuonna 1951 Erik Johnsonin 50-vuotispäivät olivat kolmipäiväinen suurjuhla, johon osallistui yli 200 hengen arvovaltainen kutsuvierasjoukko. Juhlaa vietettiin toimitusjohtaja Erik Johnssonin kotona maissa sekä myös purjehtien.


title: Erik Wilhelm Johnsson

text: Vuonna 1952 Erik Johnsson laajensi yritystoimintaa perustamalla matto- ja verhoteollisuuteen Suomen Wiltonteollisuuden. Yritystä varten hän rakennutti Kaarinan Lemunniemelle Kaarinan mattotehtaan. Erik Johnssonin johtamat yritykset hyödynsivät toistensa tuotantoa, raaka-aineita ja myyntiä. Taiteilija Teodor Schalin maalasi muotokuvan Erik Johnssonista vuonna 1952


title: Erik Wilhelm Johnsson

text: Näytäntökaudella 1956 – 1957 Åbo Svenska Teater esitti revyyn Under Åbo broar. Revyyn numerossa "Mellan ljus och vadd" taiteilija Rurik Römer oli Wadd-Kungen jossa roolissa hän parodioi Turun Vanun toimitusjohtajaa Erik Johnssonia.


title: Erik Wilhelm Johnsson

text: Vuosina 1970 – 1971 Erik Johnsson luopui toimitusjohtajuudesta yrityksistään ja myi Suomen Villan, Turun Vanun ja Suomen Wiltonteollisuuden osakkeensa.


title: Erik Wilhelm Johnsson

text: Erik Johnsson liittyi Airisto Segelsällskap ASS:n jäseneksi vuonna 1924. Hänen ensimmäinen purjeveneensä valmistettiin Åbo båtvarfilla vuonna 1923. Hän toimi myös ASS:n Mätnings- och besiktningsnämnd (Mittaus- ja katsastuslautakunta) jäsenenä vuosina 1928 – 1934. Lisäksi Erik Johnsson oli Åbo Segelklubb r.f:n ainaisjäsen.


title: Erik Wilhelm Johnsson

text:
Airisto Segelsällskap järjesti vuosittain 4 – 6 kilpailua, joihin Erik Johnsson osallistui monina vuosia veneillään.
Erik nimesi molemmat ensimmäiset veneensä Carinaksi ja vuoden 1940 kesäolympialaisten osanottopurjehduksiin rakennettin Suomessa kolme Star-luokan venettä, joista yhden hankki Erik Johnssonin itselleen ja se kastettiin Vestaksi.


title: Erik Wilhelm Johnsson

text: Vuonna 1925 Erik osallistui Carinallaan Riian Liettuan Veneenomistajien yhdistyksen purjehdusviikolle, josta hän sai kunniapalkinnon. Kotimatkalla nousi Itämerellä kova myrsky ja kaikkien Suomesta tapahtumaan osallistuneiden veneiden miehistöjen pelättiin hukkuneen. Erik Johnsson onnistui purjehtimaan kotiin.


title: Ruth Jebet

text: Ruth Jebet (s. 17. marraskuuta 1996) on kenialaissyntyinen Bahrainia edustava 3 000 metrin estejuoksun olympiavoittaja ja entinen maailmanennätyksen haltija. Hän sai Bahrainin edustusoikeuden vuonna 2013. Jebet on 162 senttimetriä pitkä ja painaa 51 kilogrammaa.


title: Ruth Jebet

text: Jebet voitti 3 000 metrin estejuoksun Aasian-mestaruuden 2013. Vuoden 2014 alle 20-vuotiaiden MM-kilpailuissa Eugenessa hän voitti kultaa ajalla 9.36,74. Myöhemmin samana vuonna hän voitti kultaa Aasian kisoissa ajalla 9.31,36. Pekingin MM-kilpailuissa 2015 hän sijoittui 11:nneksi.


title: Ruth Jebet

text: Jebet saavutti helmikuussa 2016 hopeaa Aasian hallimestaruuskilpailujen 3 000 metrin juoksussa ja Aasian maastojuoksumestaruuskilpailuissa. Vuoden 2016 kesäolympialaisissa Rio de Janeirossa hän voitti kultaa uudella Aasian ennätyksellä 8.59,75. Hän juoksi 27. elokuuta 2016 Saint-Denis'n Timanttiliigan kilpailussa maailmanennätysajan 8.52,78. Maailmanennätyksen rikkoi heinäkuussa 2018 kenialainen Beatrice Chepkoech.


title: Ruth Jebet

text: Jebet sijoittui Kampalan maastojuoksun MM-kilpailuissa 2017 seitsemänneksi ja sai joukkuepronssia. Lontoon MM-kilpailuissa 2017 hän oli estejuoksussa viides.


title: Massimo Rivola

text: Massimo Rivola (s. 7. joulukuuta 1971 Faenza, Italia) on italialainen urheilujohtaja. Nykyisin hän toimii Ferrarin nuorten kuljettajien akatemian johtana. Rivola aloitti uransa Minardilla vuonna 1998 toimien markkinointi puolella ja tallin urheilujohtana vuodet 2000-2005. Vuodet 2006-2008 hän toimi Toro Rosson tiimin managerina. Rivola toimi Vuodet 2009-2015 Ferrarin urheilujohtana.


title: Uta Rohländer

text: Uta Rohländer (s. 30. kesäkuuta 1969 Merseburg) on aktiiviuransa päättänyt saksalainen pikajuoksija ja olympiamitalisti.


title: Uta Rohländer

text: Olympiakisoissa Rohländer edusti Saksaa 4 x 400 metrin viestijuoksussa kaksi kertaa vuosina 1992 ja 1996, jolloin hän kuului pronssia voittaneeseen joukkueeseen. Hänet nimettiin myös vuoden 2000 olympiajoukkueeseen, mutta akilesjännevamma esti hänen osallistumisensa. Rohländer voitti myös viisi muuta arvokisamitalia pitkästä viestistä: MM-kisoista kultaa vuonna 1997 sekä pronssia vuosina 1991 ja 1999 sekä EM-kisoista kultaa vuonna 1998 ja pronssia vuonna 1994.


title: Uta Rohländer

text: Kansallisissa kilpailuissa Rohländer Itä-Saksan viestimestaruuden vuonna 1990. Saksojen yhdistymisen jälkeen hän voitti ulkoradoilla 400 metrin juoksussa Saksan mestaruuden vuonna 1998 sekä sisäradoilla 3 x 800 metrin viestijuoksussa kultaa vuonna 1997.


title: Uta Rohländer

text: Rohländer edusti TSV Erfurtia ja hänen ennätyksensä 400 metrin juoksussa on vuonna 1998 juostu tulos 50.33.


title: Uta Rohländer

text: Aktiiviuransa jälkeen Rohländer on toiminut sekä opettajana että psykoterapeuttina.


title: Miekkailu kesäolympialaisissa 2016 – miesten säilä

text: Miesten säilän henkilökohtainen kilpailu Rio de Janeiron olympialaisissa 2016 käytiin 10. elokuuta Carioca Arena 3:ssa. Kilpailuun osallistui 32 miekkailijaa. Turnauksen voitti unkarilainen Áron Szilágyi, joka näin uusi olympiakullan. Toiseksi sijoittui yhdysvaltalainen Daryl Homer ja kolmanneksi eteläkorealainen Kim Jung-hwan.


title: Luettelo Kreikan vuorista

text: Kreikan vuoret kattavat noin 80 prosenttia maan pinta-alasta, ja näin Kreikka on Euroopan kolmanneksi vuoristoisin maa Norjan ja Albanian jälkeen.


title: Luettelo Kreikan vuorista

text: Kreikan merkittävin vuorijono on Píndosvuoristo, joka kulkee Manner-Kreikan poikki pohjois–eteläsuunnassa ja jatkuu tavallaan vuorijonona myös Peloponnesoksella ja Kreetalla. Koillis-Kreikassa on joitakin yksittäisiä korkeita vuoria, kuten Kreikan korkein vuori Ólympos (2 918 metriä). Myös suuri osa Kreikan saarista on vuoria, jotka kohoavat Egean nykyisin merenalaisesta maamassasta. Noin 40 vuorta ylittää 2 000 metrin korkeuden.


title: Luettelo Kreikan vuorista

text: Antiikin ajalla monet vuorista yhdistettiin jumaliin. Esimerkiksi Ólympos oli Zeuksen ja muiden olympolaisten jumalten koti, Parnassós yhdistettiin Apolloniin, ja Elikónas eli Helikon oli muusien kotiseutua.


title: Luettelo Kreikan vuorista

text: Tämä luettelo luettelee kaikki Kreikan vuoret, joiden korkeus on yli 1 000 metriä. Monihuippuisista vuorista mainitaan yleensä vain korkein huippu, vaikka myös joku matalammista huipuista olisi yli 1 000 metriä korkea.


title: Asteroúsia

text:
Asteroúsia () on vuoristo Kreetan saarella Kreikassa. Sen korkein huippu on Kófinas (Κόφινας), jonka korkeus on 1 231 metriä.
Asteroúsia-vuoristo sijaitsee Kreetan etelärannikon keskivaiheilla ja erottaa Messarán tasangon Libyanmerestä. Vuoret ovat suhteellisen matalia, mutta niiden rinteet ovat jyrkät. Vuoristossa on lukuisia rotkoja ja luolia, ja se on Natura 2000 -aluetta.


title: Asteroúsia

text: Antiikin aikana vuoriston laidalla etelärannikolla sijaitsivat muun muassa Lebenin (myös Lebena) ja Lasaian kaupungit sekä niin kutsutut Hyvät satamat ("Kaloi Limenes"). Nykyinen Archánes-Asteroúsian kunnan Asteroúsian kunnallisyksikkö, entinen itsenäinen kunta, on saanut nimensä vuoristosta.


title: Ágrafa

text:
Ágrafa () on vuorijono eteläisessä Píndos-vuoristossa Keski-Kreikassa. Sen korkein huippu on Karáva (Καράβα) eli Schizokáravo (Σχιζοκάραβο), jonka korkeus on 2 184 metriä.
Ágrafa-vuoret sijaitsevat Evrytanían ja Kardítsan alueyksiköiden alueella. Vuorijono käsittää seitsemän yli 2 000 metriä korkeaa huippua. Korkeimman huipun Karávan lisäksi ne ovat Ntelidími (Ντελιδίμι, 2 163 m), Voutsikáki eli Gkavélo (Βουτσικάκι/Γκαβέλο, 2 154 m), Ftéri eli Pyramída (Φτέρη/Πυραμίδα, 2 128 m), Liákoura (Λιάκουρα, 2 043 m), Maráthia eli Svóni (Μαράθια/Σβώνη, 2 042 m) ja Kalývia eli Niála (Καλύβια/Νιάλα, 2 018 m).


title: Ágrafa

text: Ágrafan kunta on saanut nimensä vuoristosta, mutta se käsittää vain pienen osan alueesta.


title: Askar Sarsenbayev

text: Askar Sarsenbayev () (s. 1972) on suomalainen entinen nyrkkeilijä ja nykyinen nyrkkeilyvalmentaja. Hän nyrkkeili aktiiviurallaan yli 400 ottelua ja voitti Tampereen Voimailuseuran riveissä Suomen mestaruuksia sekä kansainvälisiä turnausvoittoja. Hän toimi Suomen nyrkkeilymaajoukkueen vastuuvalmentajana vuosina 2013-2014 ja on sittemmin jatkanut maajoukkuevalmentajana. Sarsenbayev on ollut arvokilpailuissa avustamassa mm. seuraavia urheilijoita: Matti Koota, Ville Hukkanen, Sonia Grönroos, Elina Gustafsson ja Mira Potkonen, joista kaksi viimeksi mainittua voittivat pronssia vuoden 2016 MM-kisoissa Astanassa.


title: Askar Sarsenbayev

text: Sarsenbayev on alun perin kotoisin Kazakstanista ja asuu nyttemmin Tampereella, jossa hän toimii Tampereen Voimailuseuran päävalmentajana. Hän edusti nyrkkeilyurallaan jonkin aikaa myös Seinäjoen Kehä-Jusseja sekä Pietarsaaren Voimailijoita. Suomen Nyrkkeilyliitto palkitsi hänet vuoden parhaan valmentajan tittelillä sen jälkeen, kun TVS oli voittanut lähes kaikki kansallisen tason arvokisat ja turnaukset yhden vuoden aikana 2012. Ennen Suomeen muuttoaan Sarsenbayev opiskeli insinööriksi Pietarin yliopistossa.


title: Erýmanthos

text:
Erýmanthos (; myös "Erímanthos") on vuori ja vuorijono Peloponnesoksen niemimaalla Kreikassa. Sen korkeus on 2 224 metriä ja prominenssi 1 210 metriä.
Erýmanthos sijaitsee luoteisella Peloponnesoksella Akhaian alueyksikön alueella linnuntietä noin 32 kilometriä eteläkaakkoon Patraksen kaupungista. Vuoren korkeimman huipun nimi on Olonós (Ωλονός), mitä nimeä käytetään myös koko vuoresta. Muut korkeimmat huiput ovat Moungíla (Μουγγίλα, 2 169 m), Profítis Ilías (Προφήτης Ηλίας, 2 125 m), Pyrgákos (Πυργάκος, 2 050 m), Neraïdovoúni (Νεραϊδοβούνι, 1 923 m), Psilí Toúrla (Ψηλή Τούρλα, 1 891 m), Lepída (Λεπίδα, 1 541 μ), Melissovoúni (Μελισσοβούνι, 1 464 μ) ja Ágios Athanásios (Άγιος Αθανάσιος, 1 219 m).


title: Erýmanthos

text: Vuorelta saa alkunsa Erýmanthos-joki. Myös Erýmanthoksen kunta on saanut nimensä vuoresta.


title: Jan Forsström

text: Jan Forsström (s. 1975 Kokkola) on suomalainen elokuvaohjaaja, käsikirjoittaja ja kirjailija.


title: Jan Forsström

text: Forsström ohjasi ja käsikirjoitti vuonna 2013 valmistuneen elokuvan "Silmäterä". Aiemmin hän on osallistunut elokuvien "Hyvä poika" (2011), "Skavabölen pojat" (2009) ja "Muukalainen" (2009) käsikirjoitukseen. Vuonna 2016 ilmestyi Forsströmin esikoisteos, novellikokoelma "Eurooppalaisia rakastajia".


title: Jan Forsström

text: Forsström on valmistunut taiteen maisteriksi Taideteollisesta korkeakoulusta ja humanististen tieteiden kandidaatiksi Helsingin yliopistosta.


title: Ólympos (Euboia)

text: Ólympos () on vuori Euboian saarella Kreikassa. Sen korkeus on 1 172 metriä.


title: Ólympos (Euboia)

text: Ólympos sijaitsee Euboian keskiosissa linnuntietä noin 23 kilometrä itään Chalkídan kaupungista. Se muodostaa Dírfivuoren eteläisen jatkeen. Vuoren länsipuolella sijaitsee Lilántion eli Lelantoksen tasanko.


title: Ólympos (Lesbos)

text:
Ólympos () on vuori Lesboksen saarella Kreikassa. Sen korkeus on 968 metriä (tai 967 metriä) ja se on saaren korkein vuori yhdessä jotakuinkin yhtä korkean Lepétymnoksen kanssa.
Ólympos sijaitsee Lesboksen kaakkoisosassa Kallonínlahden ja Géranlahden välissä. Agiásoksen pieni kaupunki sijaitsee vuoren koillisrinteellä. Vuoren huipulla on profeetta Elialle ("Profítis Ilías") omistettu kappeli. Vuori ja sen ympäristö on Natura 2000 -aluetta ja merkittävä lintujensuojelualue.


title: Senegal kesäolympialaisissa 2016

text: Senegal osallistui Rio de Janeiron olympialaisiin 2016 22 urheilijan joukkueella. Tämä oli Senegalin neljästoista esiintyminen kesäolympialaisissa. Lipunkantajana avajaisissa toimi vapaapainija Isabelle Sambou.


title: Pangaío

text:
Pangaío (; myös "Pangéo"; ) on vuori Makedoniassa Pohjois-Kreikassa. Sen korkeus on 1 956 metriä.
Pangaío sijaitsee Kaválan ja Sérresin alueyksiköiden alueella Strymónas-joen suiston itäpuolella, linnuntietä noin 28 kilometriä länteen Kaválan kaupungista. Pangaíon kunta on saanut nimensä vuoresta.


title: Pangaío

text: Pangaío-vuorelta on kaivettu kultaa ja hopeaa mahdollisesti jo esihistoriallisella ajalla ja viimeistään antiikin aikana. 500-luvulla eaa. muun muassa Ateenan tyranni Peisistratos omisti kaivoksia alueella. 300-luvulla eaa. Makedonian kuningas Filippos II perusti läheisen Filippoin kaupungin kaivosten hallitsemiseksi.


title: Manfredi Ravetto

text: Manfredi Ravetto (s. 13. maaliskuuta 1975 Palermo, Sisilia) on italialainen Caterhamin Formula 1 -tallin entinen tallipäällikkö. Heinäkuussa 2014 Ravetto nousi Caterhamille apulaistallipäällikön tehtävään ja Syyskuussa hän nousi tiimin tallipäälliköksi Christijan Albersin jättäessä tehtävän. Ravetto on toiminut aiemmin myös Minardilla markkinointi puolella ja HRT F1 tiimin talousjohtajana. Ravetto on toiminut kilpa-ajajan Bertrand Baguetten managerina.


title: Ymittós

text: Ymittós (, myös "Imittós"), antiikin Hymettos (, ), on vuori Attikassa Kreikassa. Se sijaitsee keskellä Ateenan metropolialueen itäosaa. Vuoren korkeus on 1 026 metriä.


title: Ymittós

text: Ymittós muodosta pitkän harjanteen, joka kulkee suurin piirtein pohjois-eteläsuunnassa ja jonka pituus on noin 20 kilometriä. Vuoren leveys itä-länsisuunnassa on noin 6–7 kilometriä. Vuoren korkeimman huipun nimi on Évzonas (Εύζωνας). Ymittós toimii Keski-Ateenan ja Itä-Attikan alueyksiköiden rajana. Varsinainen Ateenan kaupunki sijaitsee vuoren länsipuolella. Länsipuolella vuoren juurella sijaitsevat myös muun muassa vuoresta nimensä saanut Ymittóksen kaupunki sekä Cholargós, Papágou, Zográfou, Výronas, Ilioúpoli, Argyroúpoli, Ellinikó ja Glyfáda. Vuoren pohjoispuolella sijaitsevat muun muassa Agía Paraskeví ja Gérakas, ja itäpuolella Glyká Nerá, Paianía ja Koropí. Kauempana vuoren itäpuolella sijaitsevat metropolialueen itäiset kunnat sekä muun muassa Ateenan kansainvälinen lentoasema.


title: Ymittós

text: Hymettos-vuoren nimi on alkuperältään esikreikkalainen ja sen on usein ajateltu olevan peräisin kreikkalaisten tuloa edeltäneiltä pelasgeilta. Toisaalta se on yhdistetty etymologisesti myös vuorella kasvavaan timjamiin. Antiikin aikana Hymettos tunnettiin erityisesti hunajastaan, joka sai makunsa timjamista ja muista alueen yrteistä. Sitä ylistivät muun muassa Vergilius ja Plinius vanhempi. Vuoresta louhittiin myös arvostettua marmoria, vaikkakin se hävisi tässä suosiossa läheiselle Pentelikon (nyk. Pentéli) -vuorelle. Alueen arkeologisiin löytöihin lukeutuvat muun muassa lukuisat antiikin aikaiset rajamerkit, jotka on kaiverrettu vuoren kallioon.


title: Ymittós

text: Bysanttilaisen ajan muistomerkeistä merkittävin on Kaisarianín luostari Ymittóksen pohjoisrinteellä. Vuorella on myös lukuisia muita luostareita. Nykyisin vuori on Ateenan metropolialueen merkittävimpiä viheralueita ja se on suosittua ulkoilualuetta, vaikkakin sen metsät kärsivät paljon vahinkoja erityisesti vuoden 2007 maastopaloissa.


title: Pihla Maalismaa

text: Pihla Maalismaa (s. 1991) on suomalainen näyttelijä. Hän valmistui Teatterikorkeakoulusta vuonna 2016. Syksyllä 2016 hän aloitti työt Kansallisteatterissa. Hän on näytellyt elokuvissa "Roskisprinssi" ja "Ollaan vapaita," sekä Q-teatterin nuorten ryhmässä. Lapsena Maalismaa on juontanut Yleisradion "Uutisjuttu"-ohjelmaa.


title: Pihla Maalismaa

text: Maalismaan isä on näyttelijä Markku Maalismaa.


title: Smólikas

text: Smólikas (, arom. "Smolcu") on vuori Píndos-vuoristossa Epeiroksessa Kreikassa. Sen korkeus on 2 637 metriä ja prominenssi 1 736 metriä. Smólikas on Kreikan kaikista vuorista toiseksi korkein Ólymposvuoren jälkeen.


title: Smólikas

text: Smólikas sijaitsee Ioánninan alueyksikön alueella linnuntietä noin 48 kilometriä pohjoiseen Ioánninan kaupungista. Se kuuluu Manner-Kreikan pohjois-eteläsuunnassa halkaisevaan laajaan Píndos-vuoristoon. Smólikaksen korkein huippu tunnetaan samalla nimellä kuin itse vuori. Vuoren toiseksi korkein huippu on Mósia (Μόσια, 2 600 m). Muut yli 2 000 metriä korkeat huiput ovat Koútsouro (Κούτσουρο, 2 318 m), Kapetán Tsekoúra (Καπετάν Τσεκούρα, 2 253 m), Bogntáni eli Voúzi (Μπογντάνι eli Βούζι, 2 239 m), Alogótopos (Αλογότοπος, 2 230 m), Paliostroúngi (Παλιοστρούγγι, 2 221 m), Misoráchi (Μισοράχη, 2 217 m), Ntaliápoli (Νταλιάπολη, 2 077 m), Pétra Gkagkarántza (Πέτρα Γκαγκαράντζα, 2 045μ) ja Smíliani (Σμίλιανη, 2 014 m).


title: Smólikas

text: Vuoren huiput ovat osa Pohjoisen Píndoksen kansallispuistoa. Vuorella noin 2 200 metrin korkeudessa sijaitsee Drakólimni (Δρακόλιμνη, ”Lohikäärmejärvi”) -niminen syvä vuoristojärvi, jonka pinta-ala vaihtelee noin 3 000–4 000 neliömetrin välillä.


title: Vóras

text:
Vóras () eli Kaïmaktsalán (Καϊμακτσαλάν, myös "Kaimakchalan" tai "Kaïmáki", Καϊμάκι) eli Nidže () on vuori ja vuorijono Kreikan Keski-Makedonian sekä Makedonian tasavallan rajalla. Sen korkeimman huipun korkeus on 2 528 metriä ja prominenssi 1 758 metriä. Vóras on Kreikan kaikista vuorista kolmanneksi korkein ja Makedonian tasavallan vuorista viidenneksi korkein.
Vóras erottaa Péllan alueyksikön Kreikan puolella Makedonian tasavallan Mariovon alueesta. Vuoren huipulla Makedonian tasavallan puolella on Pyhälle Elialle omistettu alun perin serbialainen kirkko. Kreikan puolella on muun muassa hiihtokeskus.


title: Antti Huttunen

text: Antti Huttunen (s. 1980 Suonenjoki) on vihtiläinen tv-tuottaja, tietokirjailija ja media-alan yrittäjä. Huttunen on perustanut suosituksi outdoor-alan mediaksi kasvaneen Retkipaikka.fi -retkeilysivuston ja julkaissut siihen pohjautuvan kirjan. Hän toimii myös Finland, Naturally ja Ruokaretki-palveluiden vastaavana tuottajana. Huttunen on käsikirjoittanut ja tuottanut kesällä 2016 Yle TV1:llä esitetyn Metsien kätkemä luontomatkailusarjan.


title: Antti Huttunen

text: Aiemmin hän on toiminut mm. Yleisradion digitaalisen markkinoinnin johdossa, mainos- ja digitoimistoissa ja ollut perustamassa Inferno Magazine musiikkilehteä vuonna 2001. Tältä ajalta hänellä on myös kansainvälisiä palkintoja käsikirjoittamistaan ja tuottamistaan mainoselokuvista. "Kultainen Venla finalisti." Metsien kätkemä, Paras ajankohtais- ja asiaohjelma


title: Antti Huttunen

text: "Gold." Work: "Yle - Sinun tarinasi" (screenwriter) Eurovision Connect Awards Best News or Current Affairs Promotion


title: Antti Huttunen

text: "Gold." Work: "Rebirth of Television, Yle Areena" (screenwriter) Eurovision Connect Awards Best Entertainment Promotion


title: Antti Huttunen

text: "Grand Prix." Work: "Yle - Sinun tarinasi" (executive producer, screenwriter) Eurovision Connect Awards, Outstanding Promotion of the Year 2012


title: Antti Huttunen

text: "Gold." Yle -Work: "Yesterday Lives" (executive producer, screenwriter) Eurovision Connect Awards, Best News or Current Affairs Promotion


title: Antti Huttunen

text: "Silver." Work: "Yesterday Lives" (executive producer, screenwriter) PromaxBDA Europe Awards, Barcelona. Category Best Copy/Screenwriting


title: Antti Huttunen

text: "Silver." Work: "Yesterday Lives" (executive producer, screenwriter) PromaxBDA Europe Awards, Barcelona. Category Best General Branding/ Image Promotion


title: Antti Huttunen

text: "Silver." Work: "Yesterday Lives" (executive producer, screenwriter) PromaxBDA Europe Awards, Barcelona. Category Best Promo For Channel or Interactive Service


title: Antti Huttunen

text: "Silver." Work: "The Pacific" (executive producer) PromaxBDA Europe Awards, Best usage of original music


title: Mwezi III

text: Mwezi III Ndagushimiye (k. 1739?) oli Burundin kuningas eli "mwami" arviolta vuosina 1709–1739. Hän oli luultavasti valtion perustajan, Ntare In poika. Suullinen kansanperinne sekottaa hänet usein 1800- luvulla hallinneen Mwezi IV:n kanssa. Hänen seuraajansa oli Mutaga III


title: Tomorrowland (täsmennyssivu)

text: Tomorrowland voi tarkoittaa ainakin seuraavia:


title: Varsinaiset luukalat

text: Varsinaiset luukalat (Teleostei) on viuhkaeväisten luokan Neopterygii-alaluokan suuri osaluokka. Teleostei-osaluokkaan kuuluu yli 26 000 kalalajia.


title: N-säteet

text: N-säteet olivat oletettu säteilylaji, jonka René Blondlot vuonna 1903 väitti löytäneensä, mutta josta tehdyt havainnot pian osoittautuivat virheellisiksi. Näiden säteiden väitettiin voivan vahvistaa heikkoa valoa. Blondlot uskoi vilpittömästi löytäneensä uuden säteilylajin, mutta muut tiedemiehet eivät voineet vahvistaa löytöä uusissa kokeissa. Robert Williams Wood osoitti "Nature"-lehdessä jo vuonna 1904 N-säteet mielikuvituksen tuotteiksi, mutta muutamat ranskalaiset fyysikot jatkoivat niiden tutkimista vielä muutaman vuoden sen jälkeenkin.


title: N-säteet

text: Lyhyessä ajassa 1800-luvun lopulla oli löydetty monia ennen tuntemattomia säteilyn lajeja kuten katodisäteet, kanavasäteet, radioaktiiviset säteet ja röntgensäteet. Sen jälkeen kun Wilhelm Röntgen vuonna 1895 oli löytänyt röntgensäteet ja Henri Becquerel seuraavana vuonna uraanin lähettämät säteet, René Blondlot (1849–1930) ryhtyi vuonna 1901 tutkimaan röntgensäteitä tarkemmin.


title: N-säteet

text: Blondlot oli aikaisemmin saavuttanut suuren maineen magneettikenttien polarisaatiota koskeneista tutkimuksistaan. Vuonna 1903 hän ryhtyi kokeilemaan, voitaisiinko röntgensäteet polarisoida. Näiden tutkimustensa yhteydessä hän ilmoitti löytäneensä kokonaan uuden säteilylajin, jolle hän antoi nimen N-säteet. Nimi viittasi hänen kotikaupunkinsa, Nancyn nimen alkukirjaimeen. Blondlot’n mukaan niiden olemassaolon todisti se, että ne saivat muutaman millimetrin paksuisen kalsiumsulfidilla päällystetyn fosforoivan levyn loistamaan kirkkaammin.


title: N-säteet

text: Hänen maineensa vuoksi hänen uusi löytönsäkin otettiin vastaan innostuneesti. Ranskan tiedeakatemia julkaisi "Comptes rendus de l’Académie des sciences" -sarjassa aiheesta useita tutkielmia. Blondlot jatkoi tutkimuksiaan, ja helmikuussa 1904 hän ilmoitti löytäneensä vielä toisenkin säteilylajin, N-säteet.


title: N-säteet

text: Uutta säteilylajia tutkimaan ryhtyi Blondlot’n lisäksi noin 120 tutkijaa, muun muassa Augustin Charpentier ja Arsène d’Arsonval, ja aiheesta julkaistiin noin 300 artikkelia. Useimmat heistä käyttivät ”ilmaisimina” ohuita fosforoivia pintoja, mutta käytetyt menetelmät osoittivat, ettei havaittu kirkkauden vaihtelu johtunut todellisesta valaistuksen vaihtelusta vaan aistifysiologisista syistä. N-säteitä väitettiin lähtevän lähes kaikista aineista paitsi tuoreesta puusta sekä eräistä tietyin tavoin käsitellyistä metalleista. Carpentier’n mukaan niitä syntyi myös ihmisten ja eläinten elintoiminnosta.


title: N-säteet

text: N-säteet esitettiin myös selitykseksi sille, miten taikavarpu toimii. Taikavarpua oli käytetty jo satoja vuosia, mutta vasta siitä lähtien, kun 1800-luvun lopulla löydettiin uusia säteilylajeja, myös taikavarvun toimintaa on yritetty selittää muutoin tuntemattoman, maasäteilyksi nimitetyn säteilylajin avulla. Tämä ”maasäteily” saatettiin tuolloin samastaa joko N-säteiden tai vaihtoehtoisesti Karl von Reichenbachin jo aikaisemmin esittämän Od-säteilyn kanssa.


title: N-säteet

text: Vuoden 1904 lopulla Ranskan tiedeakatemia myönsi Blondlot’lle tutkimukistaan 50 000 frangin suuruisen Leconten palkinnon.


title: N-säteet

text: Saksalaiset tiedemiehet Rubens ja Lummer asettivat pian löydön kyseenalaiseksi, mutta Ranskan ja Preussin välinen kilpailuasetelma teki asiasta kansallisen kunniakysymyksen. Heinäkuussa 1904 "La Revue scientifique" julkaisi kuitenkin erään italialialaisen tutkijan kriittisen artikkelin. Syyskuussa 1904 Nature -lehdessä julkaistiin Robert Williams Woodin artikkeli, joka kuukautta myöhemmin julkaistiin myös ranskaksi käännettynä "La Revue scientifique" -lehdessä.


title: N-säteet

text: Wood kertoi käynnistään Blondlot’n laboratoriossa. Siellä kokeet, jotka perustuivat kynttilän liekin havainnointiin, suoritettiin vähäisessä valossa. Wood ei kyennyt vahvistamaan Blondlot’n havaintoja N-säteiden vaikutuksista. Kerran hän myös poisti Blondlot’n huomaamatta prisman, jonka tämä oli väittänyt olevan välttämätön säteiden havaitsemiseksi. Siitä huolimatta silloinkin Blondlot väitti saaneensa havaintoja niiden vaikutuksista.


title: N-säteet

text: "La Revue scientifique" -lehdessä kirjoitettiin: ”Vaikka Ranskassa ei juuri kuulu ääniä, jotka nousisivat näiden tutkimusten pohjimmaista legitimiteettiä vastaan, ei voida välttyä kuulemasta huhujen kaikuja, jotka lakkaamatta vahvistuvat ulkomailla, epäilyksen ja pettymyksen huhuja.”


title: N-säteet

text: Blondlot itse uskoi N-säteiden olemassaoloon koko elinaikansa. Hän kuitenkin menetti pian kannattajansa, ja muut tutkijat pitivät niitä todellisina vain noin vuoden ajan. Gustave Le Bon piti niitä tyyppiesimerkkinä itsesuggestiosta ja totesi yhteenvetona: ”Tulevaisuudessa suuren yleisön pitäisi tietää ... mihin saakka suuri joukko oppineita voi olla valitettavimpien erehdystensä uhreja.”


title: N-säteet

text: Blondlot'n kuvaamat kokeet olivat jälkeenpin arvioituina äärimmäisen epäluotettavia. Ne perustuivat silmämääräsiin havaintoihin liekistä, jonka kirkkaus Woodin mukaan luonnostaankin vaihtelee noin 25 %. Blondlot'nkin mukaan havaintojen tekemiseksi oli "vältettävä kaikkea silmään kohdistuvaa rasitusta, kaikkia ponnistuksia katsomiseksi sekä akkommodaatiota", jotta voitiin tarkkailla sitä valonlähdettä, jonka kirkkaus haluttiin mitata. Ajankohdan fysiologien kuten tohtori Weissin mukaan "akkommodaation hellittämiseen liittyy pupillin laajeneminen, ja sen vaikutuksesta silmään tulee enemmän valoa."


title: N-säteet

text: Aikakausi oli suosiollinen uusien säteilylajien löytämiselle. Sitä paitsi vaikka olisikin mahdotonta toistaa jokin koe, tämä ei todista saatuja havaintoja vääräksi, kuten N-säteiden tutkijat huomauttivat "La Revue Scientifique"ssä useita kertoja vuoden 1904 lopulla. Tieteellistä totuutta ei kuitenkaan voida vahvistaa enemmistön mielipiteellä. Jos tutkijat ovat kertoneet havainneensa jonkin ennestään tuntemattoman ilmiön, muutkin saattavat herkästi uskoa todenneensa sen.


title: N-säteet

text: Tapauksesta on saatu kognitiotieteen kannalta tärkeitä opetuksia, ja se mainitaankin usein tässä yhteydessä. Se on osaltaan vaikuttanut siihen, että kokeita suunniteltaessa ja niiden tuloksia tutkittaessa ollaan entistä varovaisempia ja että tietyissä tapauksissa suoritetaan kaksoissokkokokeita, jotka vähentävät vahvistusvinoumaa.


title: Marcus Walz

text: Marcus Cooper Walz (s. 3. lokakuuta 1994 Oxford, Iso-Britannia) on espanjalainen ratamelonnan olympiavoittaja. 184 senttimetriä pitkä ja 82 kilogrammaa painava Walz edustaa Reial Club Nàutic Portopetroa.


title: Marcus Walz

text: Walz saavutti olympiakultaa kajakkiyksiköiden 1 000 metriltä vuoden 2016 kesäolympialaisista Rio de Janeirosta. MM-kilpailuista hänellä on kultaa vuodelta 2017, hopeaa vuosilta 2015, 2017 ja 2018 sekä pronssia vuodelta 2014.


title: Marcus Walz

text: Walz syntyi Oxfordissa, Isossa-Britanniassa englantilaiselle isälle ja saksalaiselle äidille. Hän muutti kolmen kuukauden ikäisenä Mallorcalle ja sai näin myöhemmin Espanjan edustusoikeuden.


title: Artur da Costa e Silva

text: Artur da Costa e Silva ([aʁˈtuʁ dɐ ˈkɔstɐ en ˈsiɫvɐ]; 3. lokakuuta 1899 – 17. joulukuuta 1969) oli Brasilian armeijan kenraali ja toinen sotilashenkilö, josta tuli Brasilian presidentti vuoden 1964 vallankaappauksen jälkeen.


title: Artur da Costa e Silva

text: Costa e Silvan virkakauden aikana perustuslakia muutettiin niin, että presidentti sai valtuudet hajottaa parlamentin, syrjäyttää poliittisia päättäjiä ja järjestelmällisesti syrjiä vasemmistolaisia puolueita ja yksilöitä. Costa e Silvan hallitus aloitti vainot oppositiota, vasemmistolaisia aktivisteja ja epäiltyjä kommunisteja kohtaan. Vainotoimet laajenivat hänen seuraajansa Emílio Garrastazu Médicin aikana.


title: Artur da Costa e Silva

text: Vuoden 1967 perustuslain mukaan Brasilian presidentti valittiin välillisesti ehdottomalla enemmistöllä molemmissa kongressin huoneissa. Koska kongressia hallitsi armeijan tukema ARENA-puolue, presidentinvaalikampanja käytännössä päättyi, kun Costa e Silva oli virallisesti nimitetty ARENAN ehdokkaaksi. Hänet valittiin muodollisesti 3. lokakuuta 1966, ja hän vannoi virkavalansa 15. maaliskuuta 1967.


title: Artur da Costa e Silva

text: Toisin kuin pidättyväinen edeltäjänsä, Costa e Silva oli ulospäinsuuntautunut ja töykeä. Hänen virkakautensa piti jatkua vuoteen 1971, mutta hän vetäytyi toimestaan saatuaan sydänkohtauksen syyskuussa 1969.


title: Salzburgring

text: Salzburgring on vuonna 1968 avattu 4,23 kilometriä pitkä moottorirata, joka sijaitsee Salzburgissa, Itävallassa. Radalla ajetaan MotoGP -kilpailuja.


title: Street workout

text: Street workout on ulkona harjoitettavaa kehonpainoharjoittelua jossa voimaa käytetään kehon omaa painoa vastaan. Street workoutin perusajatus on maailman olevan yksi iso kuntosali. Kehonpainoharjoittelun maailmanmestaruuskisoja on järjestetty vuodesta 2011 asti. Kyseisissä kisoissa suomalainen Oona Kivelä voitti 2014 vuoden naisten sarjan maailmanmestaruuden.Oona oli historian ensimmäinen nainen, joka voitti SW:n MM-kultaa, sillä kyseinen sarja järjestettiin ensimmäistä kertaa.


title: Lady Helmsman

text: Lady Helmsman on ruotsalaisen Håkan Södergrenin vuonna 1976 suunnittelema seuraavana vuonna julkaistun Senorita Helmsmanin isompi versio. Venettä valmistettiin Ruotsissa noin 185 kappaletta, joista 60 myytiin suoraan ulkomaille.


title: Lady Helmsman

text: Veneessä on nukkumapaikat kuudelle henkilölle: kaksi pistopunkissa kajuutan sisäänkäynnin molemmilla puolilla, kaksi kajuutan keskellä sohvilla ja kaksi keulassa. Kajuutan sisäänkäynnin oikealla puolella on navigointipöytä ja vasemmalla puolella keittokomero hellalla ja lavuaareilla. WC löytyy kajuutan ja keulahytin välistä. WC:n ovet sulkevat keulahyttiin johtavan käytävän molemmista päistä. Kajuutan keskellä on avattava puupöytä.


title: Lady Helmsman

text: Runko on valmistettu lasikuidusta. Veneessä on vakiovarusteena sisämoottori. Lady Helmsmanille ei ole Suomessa lajiliittoa tai luokkakilpailuja, joten kilpailumiehistön kokoa ei ole määrätty. Sen sijaan veneellä kilpaillaan yleensä LYS-tasoituksilla kilpailuissa, joihin osallistuu erityyppisiä yksirunkoisia purjeveneitä. Retkeilykäytössä makuupaikkoja on kuudelle henkilölle.


title: Lady Helmsman

text: Lady Helmsmanissa on normaalisti osatakila. Mastossa on yksi pari saalinkeja ja barduunat. Fokalle on itsejalustava kisko. Isopurjeelle on levanki, joka on kajuutan ja istumatilan välissä. Vakiovarusteena myötätuulipurjeena on spinaakkeri.


title: Tomáš Andres

text: Tomáš Andres (s. 12. huhtikuuta 1996) on tšekkiläinen jääkiekkoilija, joka pelaa Mestis-joukkue KeuPa HT:ssä. Hän on pelipaikaltaan keskushyökkääjä ja laukoo oikealta.


title: Tomáš Andres

text: Andres on HC Slovan Ústečtí Lvin kasvatti. Hän siirtyi 15-vuotiaana HC Slavia Prahan junioreihin kaudeksi 2011–2012. Kaudella 2012–2013 Andres voitti seuran B-nuorten sisäisen tehotilaston lukemalla +26. Kaudella 2013–2014 hän oli Slavian A-nuorten paras pistemies ja syöttäjä tehoilla 12+22=34. Andres oli joukkueen paras pistemies myös pudotuspeleissä tehoilla 2+2=4. Kaudella 2014–2015 hän debytoi Slavian Extraliga-joukkueessa, jossa Andres pelasi 24 runkosarjaottelua tehden yhden syöttöpisteen, kuusi playout-ottelua tehopistein 1+2=3 sekä kymmenen karsintasarjan ottelua tehden yhden maalin. Joukkue putosi kauden päätteeksi 1. česká hokejová ligaan.


title: Tomáš Andres

text: Kaudella 2015–2016 Andres jatkoi Slavia Prahassa pelejään 1. ligassa, kunnes seura lainasi hänet marraskuussa 2015 suuremman peliajan perässä loppukaudeksi samassa sarjassa pelaavan kasvattajaseuransa HC Slovan Ústí nad Labemin (ent. HC Slovan Ústečtí Lvi) joukkueeseen. Loppukaudella Andres kuitenkin palasi Slaviaan ja vahvisti seuran A-nuoria, joiden sisäisen tehotilaston hän voitti pudotuspeleissä lukemalla +4. Kesäkuussa 2016 Andres teki seuran kanssa vuoden mittaisen jatkosopimuksen.


title: Tomáš Andres

text: Andres ei jatkanut Slaviassa enää jatkosopimuskaudellaan, vaan hän siirtyi kesäkuun 2016 lopulla try-outille Mestis-joukkue KeuPa HT:hen. Elokuussa Andres sai joukkueeseen kauden 2015–2016 kattavan sopimuksen.


title: Tomáš Andres

text: Andres on pelannut 23 nuorten ja 12 poikien maaottelua. Hän on kuulunut Tšekin alle 19-vuotiaiden maajoukkueen kapteenistoon.


title: Anja Rücker

text: Anja Rücker (s. 20. joulukuuta 1972 Lubenstein) on aktiiviuransa päättänyt saksalainen pikajuoksija ja olympiamitalisti.


title: Anja Rücker

text: Olympialaisissa Rücker edusti kahdesti. Vuonna 1992 hän selviytyi henkilökohtaisissa 400 metrin juoksuissa neljännesvälieriin ja oli mukana kuudenneksi sijoittuneessa Saksan pitkän viestin joukkueessa. Neljä vuotta myöhemmin Atlantan olympialaisissa hän oli voittamassa pronssia Saksan 4 x 400 metrin viestijoukkueessa. Olympiapronssin lisäksi Rücker on saavuttanut neljä muuta arvokisamitalia: MM-kisoista vuonna 1997 kultaa pitkästä viestistä sekä vuonna 1999 hopeaa 400 metrin juoksussa ja pronssia pitkästä viestistä sekä vuoden 1994 EM-kisoista pronssia pitkästä viestistä.


title: Anja Rücker

text: Hänen seuransa oli TuS Jena ja ennätyksensä 400 metrin juoksussa vuonna 1999 saavutettu aika 49.74.


title: Bristol Old Vic Theatre School

text: Bristol Old Vic Theatre School (usein pelkkä Bristol Old Vic) on Bristolissa toimiva teatterikoulu. Koulu on perustettu vuonna 1946 ja se on yksi Britannian tunnetuimmista draamakouluista.


title: Bristol Old Vic Theatre School

text: Koulua johtavat yhdessä rehtori ja taiteellinen johtaja. Koulu on osa Conservatoire for Dance and Dramaa, johon kuuluvat myös muun muassa Royal Academy of Dramatic Art ja London Academy of Music and Dramatic Art sekä useita tanssikouluja. Kouluun hyväksytään yli 1 700 hakijan joukosta vuosittain vain 24–28 uutta opiskelijaa, ja yhteensä koulussa opiskelee noin 160 opiskelijaa.


title: Bristol Old Vic Theatre School

text: Moni sittemmin kuuluisuuteen noussut näyttelijä on opiskellut Bristol Old Vicissä. Heihin lukeutuvat esimerkiksi Daniel Day-Lewis, Jeremy Irons ja Peter O’Toole.


title: Kianoush Rostami

text: Kianoush Rostami (s. 23. heinäkuuta 1991, Kermānšāh, Iran), on Irania edustava painonnoston olympiavoittaja ja maailmanmestari. Rostami on etniseltä taustaltaan kurdi. 177 senttimetriä pitkä ja 84 kilogrammaa painava Rostami kilpailee alle 85-kiloisten sarjassa. Kymmenvuotiaana painonnoston aloittanut Rostami edustaa Zob Ahan Esfahania ja hänen valmentajanaan toimii Ali Jabbari.


title: Kianoush Rostami

text: Rostami saavutti olympiakultaa alle 85-kiloisista vuoden 2016 kesäolympialaisista Rio de Janeirosta uudella yhteistuloksen maailmanennätyksellä 396 kg. Vuoden 2012 kesäolympialaisista Lontoosta hän voitti pronssia samasta sarjasta, mutta nousi vuonna 2016 hopealle hopeamitalisti Apti Auhadovin kärähdettyä dopingista. MM-kilpailuista Rostamilla on kaksi kultaa ja yksi hopea.


title: Kianoush Rostami

text: Vuoden 2014 Aasian kisoista Incheonista Rostami saavutti hopeaa. Aasian-mestaruuskilpailuista hänellä on kaksi hopeaa. Vuonna 2010 Rostami voitti nuorten MM-kultaa.


title: René Blondlot

text: Prosper-René Blondlot (3. heinäkuuta 1849 Nancy, Ranska – 24. marraskuuta 1930 Nancy, Ranska) oli ranskalainen fyysikko. Hän tuli tunnetuksi magneettikenttien polarisaatiota koskevista tutkimuksistaan, mutta nykyisin hänet muistetaan lähinnä siitä, että hän väitti löytäneensä uuden säteilylajin, N-säteet, jotka kuitenkin pian osoittautuivat virheelliseksi löydöksi.


title: René Blondlot

text: René Blondlot väitteli tohtoriksi kokeellisen fysiikan tutkimuksillaan, jotka hän suoritti Faculté des sciences de Paris'n fysiikan tutkimuslaboratorioissa.


title: René Blondlot

text: Hän oli huomattava kokeellinen fyysikko, ja hän tuli kuuluisaksi 1890-luvulla ja 1900-luvun alussa kokeidensa ansioista, jotka vahvistivat Heinrich Hertzin vuonna 1893 saamat tulokset magneettikentän polarisaatiosta. Hän myös osoitti kokeellisesti, että radioaaltojen nopeus on suurella tarkkuudella sama kuin valonnopeus.


title: René Blondlot

text: Hänet muistetaan kuitenkin ennen kaikkea siitä, että hän pani alkuun yhden 1900-luvun kokeellisen fysiikan suurimmista erehdyksistä ilmoitettuaan vuonna 1903 löytäneensä N-säteet. Nämä oletetut säteet saivat nimensä Nancyn yliopiston mukaan, jossa hän opetti. Niiden väitettiin vahvistavan heikon valon valovoimaa. Vuonna 1904 fyysikko Robert Williams Wood paljasti kuitenkin Nature-lehdessä, että ilmiö oli täysin subjektiivinen eikä sillä ollut mitään fysikaalista perustaa: Blondlot väitti havaitsevansa ilmiön silloinkin, kun Wood oli hänen huomaamattaan poistanut laitteistosta prisman, jota Blondlot oli pitänyt sen havaitsemiselle välttämättömänä.


title: René Blondlot

text: Parc Blondlot -niminen puisto Nancyssä on nimetty Blondlot'n mukaan.


title: Tom Burton

text: Tom Burton (s. 27. kesäkuuta 1990 Sydney) on australialainen kilpapurjehduksen olympiavoittaja. 180 senttimetriä pitkä ja 81 kilogrammaa painava Burton kilpailee laser-luokassa. Hän edustaa Middle Harbour Yacht Clubia ja hänen valmentajanaan toimii Michael Blackburn.


title: Tom Burton

text: Burton saavutti olympiakultaa laser-luokasta vuoden 2016 kesäolympialaisista Rio de Janeirosta. MM-kilpailuista hänellä on yksi hopea vuodelta 2014 Santanderista.


title: Tom Burton

text: Burton aloitti purjehduksen 12-vuotiaana.


title: Namibia kesäolympialaisissa 2016

text: Namibia osallistui kesäolympialaisiin 2016. Sitä edusti kymmenen urheilijaa neljässä lajissa. Joukkueen lipunkantajana avajaisissa toimi nyrkkeilijä Jonas Junius.


title: F. Roques

text: F. Roques oli ranskalainen kriketinpelaaja ja olympiamitalisti.


title: F. Roques

text: Roques kuului "French Athletic Club Unioniin", joka edusti Ranskaa vuoden 1900 kesäolympialaisissa Pariisissa. Roques oli mukana saavuttamassa tuosta turnauksesta hopeaa joukkueen hävitessä Ison-Britannian "Devon and Somerset Wanderersille". Roques ei tehnyt finaalissa juoksuja.


title: Nauru kesäolympialaisissa 2016

text: Nauru osallistui kesäolympialaisiin 2016. Sitä edusti kaksi urheilijaa kahdessa lajissa. Joukkueen lipunkantajana avajaisissa toimi painonnostaja Elson Brechtefeld.


title: Nepal kesäolympialaisissa 2016

text: Nepal osallistui kesäolympialaisiin 2016. Sitä edusti seitsemän urheilijaa viidessä lajissa. Joukkueen lipunkantajana avajaisissa toimi judoka Phupu Lhamu Khatri.


title: Vähä-Pahlanen

text: Vähä-Pahlanen on Pirkanmaalla Ylöjärvellä Luoteen kylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Vähä-Pahlanen on osa Liesijärven valuma-aluetta.


title: Vähä-Pahlanen

text: Lammen pituus on 450 metriä, leveys 300 metriä ja sen pinta-ala on 7,6 hehtaaria. Se sijaitsee pari kilometriä koilliseen Liesijärvestä Luoteen kylässä. Järven ympäristö on soistunutta metsämaata, joka on harvaan ojitettu. Yksi järven kahdeksasta ojasta yhdistää sen Iso-Pahlaseen ja järvien vedenpintojen korkeudet ovat samat. Etelärantaan laskee Vähä Suojärven laskuoja, joka tuo myös Iso Suojärven vesiä. Veden laskennallinen viipymä järvessä on 31 vuorokautta. Rantaviivan pituus on 1,2 kilometriä. Pohjoisrannalla sijaitsee kaksi kiinteistöä, jotka kuuluvat Luoteen kylään. Niille johtaa tiet seututieltä 332.


title: Vähä-Pahlanen

text: Veden laatua on tutkittu vuosina 1979 ja 1992. Järven valuma-alueella on runsaasti soita, mikä näkyy vedessä olevan humuksen suurena määränä ja veden happamuutena. Veden väri on melko tumma ja veden näkösyvyys pinnalta katsoen on alle metrin. Humus kuluttaa myös happea, mikä näkyy tässä järvessä erityisesti lopputalvesta. Vuonna 1972 happi oli kulunut kokonaan loppuun, mutta vuonna 1992 sitä oli vielä jäljellä kohtalaisesti. Koska järvi on matala, ei siihen synny veden lämpötilakerrostumista kesällä ja sen seurauksena alusveden happikatoa. Veden haapipitoisuus pysyy kesällä hyvänä myös sen vuoksi, että vesi vaihtuu siinä nopeasti. Veteen liuenneita ravinteita on kohtuullinen määrä ja järvi on siksi lievästi rehevoitynyt. Järven virkistyskäytön arvio antaa sille arvosanan välttävä.


title: Iso-Pahlanen

text: Iso-Pahlanen on Pirkanmaalla Ylöjärvellä Luoteen kylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Iso-Pahlanen on osa Liesijärven valuma-aluetta.


title: Iso-Pahlanen

text: Järven pituus on 900 metriä, leveys 350 metriä ja sen pinta-ala on 18 hehtaaria. Se sijaitsee 1,3 kilometriä Liesijärvestä itään Luoteen kylässä. Järven ympäristö on metsämaastoa. Pohjoispään rannat ovat ojitettua soistunutta metsämaata ja siellä on järveen kaivettu neljä suo-ojaa. Yksi ojista yhdistää sen 50 metrin päässä sijaitsevaan Vähä-Pahlaseen. Järven eteläpäässä itärannalla sijaitsee sen ainoa luoto. Rantaviivan pituus on 2,2 kilometriä. Veden laskennallinen vaihtuvuus on 177 vuorokautta. Järvi on autio eikä sinne johda teitä. Lähin tie on metsäautotie, jonne pääsee Vehmaanperältä Liesjärvelle johtavalta tieltä.


title: Iso-Pahlanen

text: Iso-Pahlanen on neljän suojärven ketjun alimmainen järvi. Veden laatua on tutkittu vuosina 1979 ja 1992. Soista johtuu veden tumma väri, veden humuspitoisuuksien suuruus ja veden happamuus. Talvella happamuustaso eli pH laske arvon 5,0 alapuolelle. Tämä vaikuttaa kalojen elinolosuhteisiin ja on ravuille yleensä liian alhainen. Humuksen suuri määrä vaikuttaa veden näkösyvyyteen, joka on alle metrin. Järvi on luonteeltaan karu, mutta veden fosforipitoisuus on silti suojärveksi hieman koholla. Järven virkistyskäyttöluokka on tyydyttävä.


title: Vähä Suojärvi (Ylöjärvi)

text: Vähä Suojärvi on Pirkanmaalla Ylöjärvellä Luoteen kylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Vähä Suojärvi on osa Liesijärven valuma-aluetta.


title: Vähä Suojärvi (Ylöjärvi)

text: Järven pituus on 350 metriä, leveys 200 metriä ja sen pinta-ala on 4,4 hehtaaria. Se sijaitsee soistuneella metsämaalla, jota on ojitettu muutamalla ojalla. Järveen on kaivettu kolme ojaa, joista yksi tuo vettä Iso Suojärveltä ja pohjoisin on Vähä-Pahlaseen laskeva laskuoja. Sen rantaviivan pituus on 900 metriä ja järvi on autio. Siihen ei tule teitä ja lähin tie on 500 metrin päässä ohittava seututie 332.


title: Iso Suojärvi (Ylöjärvi)

text: Iso Suojärvi on Pirkanmaalla Ylöjärvellä Luoteen kylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Iso Suojärvi on osa Liesijärven valuma-aluetta.


title: Iso Suojärvi (Ylöjärvi)

text: Järven pituus on 500 metriä, leveys 450 metriä ja pinta-ala 15 hehtaaria. Se sijaitsee soistuneessa metsämaastossa ja siihen on kaivettu kuusi ojaa. Pohjoispäässä olevasta lahdesta lähtee laskuoja, joka laskee Vähä Suojärveen. Pohjoisrannalla sijaitsee järven ainoa luoto. Veden laskennallinen viipymä järvessä on 318 vuorokautta. Rantaviivan pituus on 1,8 kilometriä. Kaakkoisrannalla sijaitsee maatila, mutta muuten järvi on autio. Järvelle pääsee seututieltä 332 erkanevalta maatilalle johtavalta tieltä.


title: Iso Suojärvi (Ylöjärvi)

text: Järvi on suovaltaisen valuma-alueensa latvajärviä. Sen vedenlaatua on tutkittu vuosina 1979 ja 1992. Veden väri on soiden vuoksi tumma, mutta kuitenkin vaaleampi kuin suojärvissä keskimäärin. Vesi on silti hapanta. Kesällä happamuudentaso eli pH ylittää arvon 5,0, mutta talvella se alittaa tuon arvon. Happamuus haittaa jo kaloja, joten vain kestävimmät lajit kuten ahven ja hauki menestyvät siinä. Talvella järvessä oli hyvin vähän ravinteita ja sitä voidaan silloin luonnehtia karuksi järveksi. Kesällä ravinteita kertyy veteen niin paljon, että oikeampi luonnehdinta olisi silloin lievästi rehevöitynyt järvi. Kesän hyvä happitilanne voi kääntyä talvella välttäväksi. Näin ei kuitenkaan aina ole käynyt. Happea riittää kaloille koko talven ajan riittävästi. Ongelmat liittyvät kesällä ja talvella lämpötilakerrostuneisuuteen, jolloin pohjan lähellä veden happipitoisuus alenee vähäiseksi. Järven virkistyskäyttöarvo luokiteltiin vuonna 1992 arvosanalla välttävä. Viime aikoina arviota ei ole uudistettu.


title: Nicaragua kesäolympialaisissa 2016

text: Nicaragua osallistui kesäolympialaisiin 2016. Sitä edusti viisi urheilijaa neljässä lajissa. Joukkueen lipunkantajana avajaisissa toimi ampuja Rafael Lacayo.


title: Roberts Locāns

text: Roberts Locāns (s. 3. maaliskuuta 1996 Riika, Latvia) on latvialainen jääkiekkoilija, joka pelaa ECHL-joukkue Norfolk Admiralsissa. Isokokoinen Locāns on pelipaikaltaan oikea laitahyökkääjä ja laukoo oikealta.


title: Roberts Locāns

text: Locāns on ASK Ogren kasvatti. Hän debytoi Latvian pääsarjassa kuitenkin HK Prizma Riian paidassa vain 15-vuotiaana kaudella 2011–2012, jolloin Locāns pelasi siellä yhden runkosarjaottelun, kunnes hän siirtyi loppukaudella Ruotsiin AIK IF:n J18-junioreihin. Kaudeksi 2014–2015 Locāns siirtyi BIK Karlskogan J20-junioreihin. Hän pelasi valtaosan kaudestaan myös lainalla Ruotsin miesten neljänneksi korkeimmalla sarjatasolla HockeyTvåan-joukkue Viking HC:ssä, jonka paras maalintekijä Locāns oli sekä runkosarjassa 14 osumallaan että nousukarsinnoissa neljällä osumallaan.


title: Roberts Locāns

text: Heinäkuussa 2015 Locāns siirtyi try-outille KHL:n latvialaisjoukkue Dinamo Riikaan. Elokuussa hän sai joukkueeseen kauden 2015–2016 kattavan sopimuksen. Locāns pelasi KHL:ssä kauden aikana 19 runkosarjaottelua tehden kaksi syöttöpistettä. Hän pelasi yli puolet kaudestaan kuitenkin Venäjän MHL-junioriliigan latvialaisessa HK Riiassa.


title: Roberts Locāns

text: Kaudeksi 2016–2017 Locāns siirtyi vuoden mittaisella sopimuksella Mestis-joukkue KeuPa HT:hen. Joulukuussa 2016 hänen sopimuksensa kuitenkin purettiin yhteisymmärryksessä, kun joukkueen valmennus ei löytänyt Locānsille sopivaa roolia. Muutamaa päivää myöhemmin hän siirtyi jatkamaan Mestis-uraansa loppukauden sopimuksella Iisalmen Peli-Karhujen riveihin. Heinäkuun 2017 lopulla Locāns teki vuoden mittaisen sopimuksen Heinolan Peliittojen kanssa. Hänen sopimuksensa purettiin kuitenkin yhteisymmärryksessä jo noin puolitoista viikkoa myöhemmin elokuussa. Syyskuussa Locāns teki kauden 2017–2018 kattavan sopimuksen Suomi-sarjajoukkue Kajaanin Hokin kanssa. Hän oli joukkueen kolmanneksi paras pistemies tehoilla 15+22=37.


title: Roberts Locāns

text: Locāns siirtyi kaudeksi 2018–2019 vuoden mittaisella sopimuksella ECHL-joukkue Norfolk Admiralsiin.


title: Roberts Locāns

text: Locāns pelasi alle 20-vuotiaiden IA-divisioonan MM-kilpailuissa vuonna 2015, jolloin hän voitti pronssia ja oli Latvian paras maalintekijä kolmella osumallaan. Locāns pelasi myös alle 18-vuotiaiden IA-divisioonan MM-kilpailuissa vuonna 2014, jolloin hän voitti kultaa ja oli nostamassa Latviaa seuraavaksi vuodeksi A-sarjaan. Locāns jakoi neljällä osumallaan turnauksen maalipörssin voiton neljän muun pelaajan kanssa.


title: Roberts Locāns

text: Locānsin isoveli Aleksis pelasi Latvian pääsarjatasolla HK Ogressa kaudella 2010–2011.


title: Circuito Internacional de Vila Real

text: Circuito Internacional de Vila Real on vuonna 1931 avattu 4,600 kilometriä pitkä moottorirata, joka sijaitsee Vila Realissa, Portugalissa. Radalla ajetaan World Touring Car Championship -kilpailuja.


title: Beijing International Street Circuit

text: Beijing International Street Circuit on vuonna 2010 avattu 2,721 kilometriä pitkä katurata, joka sijaitsee Pekingissä, Kiinassa. Radalla ajetaan Superleague Formula -sarjaa.


title: Stefan Henze

text: Stefan Henze (3. toukokuuta 1981 Halle, Itä-Saksa – 15. elokuuta 2016 Rio de Janeiro, Brasilia) oli saksalainen koskipujottelija, olympiamitalisti, maailman- ja euroopanmestari.


title: Stefan Henze

text: C-2-luokassa kilpaillut Henze saavutti parinsa Marcus Beckerin kanssa olympiahopeaa Ateenassa 2004. Hän voitti myös useita MM- ja EM-mitaleja. Myös Henzen isä ja veli kilpailivat koskipujottelussa olympiatasolla.


title: Stefan Henze

text: Melojanuransa päätettyään Henze toimi lajivalmentajana. Hän oli valmennustehtävissä Rio de Janeiron kesäolympialaisissa 2016, missä hän joutui 12. elokuuta taksissa matkustaessaan liikenneonnettomuuteen ja sai vakavia päävammoja. Henze leikattiin, mutta hän kuoli vammoihinsa kaksi päivää myöhemmin sairaalassa 35-vuotiaana.


title: In the Flesh

text: In the Flesh on brittiläinen BAFTAn voittanut kauhudraamasarja. Dominic Mitchellin käsikirjoittamaa minisarjaa esitettiin yhteensä kahden tuotantokauden ja yhdeksän jakson verran vuosina 2013-2014 kanavalla BBC Three. Sarja kertoo zombien heräämisestä ja keskittyy teini-ikäiseen Kieren Walkeriin, jonka paluuta ja lähipiiriä sarjassa seurataan.


title: In the Flesh

text: "In the Flesh" keskittyy aikaan "Heräämisen" jälkeen. Heräämisessä Kieren Walker ja tuhannet muut vuonna 2009 menehtyneet nousivat haudoistaan zombeina. Tästä seurasi sotia, joissa aseistautuneet militantit jahtasivat ja tappoivat raivotautisia eläviä kuolleita. Pian zombeille kehitettiin kuitenkin lääkitys, joka sai heidät muistamaan henkilöllisyytensä ja elämänsä ennen kuolemaa. Valtio keräsi elossaolevat zombit ja ryhtyi hoitamaan heitä sopeuttaakseen heidät takaisin yhteiskuntaan. Heille jaettiin myös piilolinssejä ja meikkejä, jotta he pystyisivät salaamaan sairautensa. Heidän virallinen tilansa on PDS eli "Partially Deceased Syndrome". Heihin viitataan myös loukkaavasti termillä "rotters", mädäntyjät. Monia PDS-potilaita ahdistavat ja vainoavat teot, joita he tekivät ennen lääkitystä. Sarjan tapahtumapaikassa, Roartonin kylässä, he kohtaavat myös runsaasti vihaa ja ennakkoluuloja.


title: In the Flesh

text: Kieren Walker (Luke Newberry) on sarjan päähenkilö, yksi lukuisista lääkitystä saaneista PDS-potilaista. Kuntouduttuaan hän palaa vanhempiensa luo Roartoniin. Kieren oli kuollut itsemurhaan, jonka hän teki 18-vuotiaana poikaystävänsä Ricky Macyn menehdyttyä. Palattuaan Kieren joutuu kohtaamaan itsemurhan aiheuttaman katumuksen, raivotautisena tekemänsä murhat ja aseistautuneisiin militantteihin liittyneen sisarensa. Hän välttelee muita ja pyrkii salaamaan tilansa. Toisella kaudella hän aloittaa suhteen Simon Monroen kanssa.


title: In the Flesh

text: Amy Dyer (Emily Bevans) on 21-vuotiaana leukemiaan kuollut PDS-potilas. Hän ystävystyy Kierenin kanssa ja yrittää vakuuttaa tämän siitä, että heidän tilansa on siunaus. Toisen kauden lopussa hän palaa kokonaan henkiin tuntemattomasta syystä, mutta joutuu samantien Maxine Martinin murhaamaksi.


title: In the Flesh

text: Jemima "Jem" Walker on Kierenin sisar, joka kuuluu aseistautuneisiin militantteihin. Hän suhtautuu Kiereniin epäilevästi, mutta välittää kuitenkin veljestään.


title: In the Flesh

text: Simon Monroe (Emmett Scanlan) on PDS-potilas, vapautusliike ULA:n aktiivi ja yksi Elävän kuolleen profeetan kahdestatoista opetuslapsesta. Hän oli ensimmäinen zombi, joka sai onnistuneesti lääkitystä tilaansa. Isänsä hyväksynnän menettänyt ja raivotautisessa tilassa äitinsä tappanut epätoivoinen Simon liittyi radikalisoituneisiin PDS-potilaisiin, jotka seuraavat Elävän kuolleen profeetan opetuksia ja perustivat ULA:n eli "Undead Liberation Armyn". Hän saapuu Roartoniin etsimään ensimmäistä herännyttä, jonka tappamisen on määrä käynnistää Toinen herääminen. Roartonissa Simon aloittaa suhteen Kierenin kanssa, jonka hyvinvoinnin hän laittaa lopulta oman uskonsa edelle.


title: In the Flesh

text: Maxine Martin (Wunmi Mosaku) on roartonilainen poliitikko, joka ei pidä PDS-potilaita ihmisinä ja ajaa aggressiivista politiikkaa heitä kohtaan. Hän on kuitenkin myös opiskellut Elävän kuolleen profeetan opetuksia, ja etsii ensimmäistä herännyttä tappaakseen tämän ja käynnistääkseen Toisen heräämisen. Maxinen tavoite on herättää hänen lapsena kuollut pikkuveljensä.


title: In the Flesh

text: Gary Kendall (Kevin Sutton) on aseistautuneiden militanttien johtohahmo, joka vainoaa Kiereniä ja on suhteessa tämän sisaren Jemin kanssa.


title: In the Flesh

text: Rick Macy (David Walmsley) on Kierenin poikaystävä, joka kuoli palvellessaan Afganistanissa ja palasi myöhemmin PDS-potilaana. Hänen isänsä Bill on paikallisten militanttien johtaja ja kohtelee Rickiä kuin tämä olisi tavallinen ihminen. Rick joutuu kohtaamaan paitsi tunteensa Kiereniä kohtaan myös tämän itsemurhan aiheuttaman syyllisyyden. Hänen isänsä ei kuitenkaan hyväksy sen enempää Kiereniä kuin poikansa PDS-statusta.


title: Kaarle Aho

text: Kaarle Aho (s. 1968 Helsinki) on suomalainen elokuvatuottaja. Aho on valmistunut filosofian maisteriksi Helsingin yliopistosta pääaineenaan historia.


title: Kaarle Aho

text: Vuonna 1996 Aho perusti Making Movies -elokuvatuontantoyhtiön yhdessä Kai Nordbergin kanssa. Hän on ollut tuottajina mm. elokuvissa "Musta jää" ja "Miekkailija", jotka voittivat Parhaan elokuvan Jussi-palkinnot.


title: Tino Metsävainio

text: Tino Metsävainio (s. 14. lokakuuta 1996 Haukipudas) on suomalainen jääkiekkoilija, joka pelaa SM-liigajoukkue Oulun Kärpissä. Hän on pelipaikaltaan keskushyökkääjä, mutta Metsävainio osaa pelata myös laidassa.


title: Tino Metsävainio

text: Metsävainio on Haukiputaan Ahmojen kasvatti. Hän siirtyi C-juniori-ikäisenä Oulun Kärppiin. Metsävainoio oli kaudella 2015–2016 28 osumallaan seuran A-nuorten paras maalintekijä Radek Koblížekin kanssa. He jakoivat koko A-nuorten SM-liigan maalipörssin neljännen sijan kolmen muun pelaajan kanssa. Metsävainio oli Kärppien paras maalintekijä myös sarjan puolivälierissä kolmella osumallaan. Hän debytoi kauden aikana myös miesten peleissä pelattuaan 27. helmikuuta 2016 lainalla Mestis-joukkue Kajaanin Hokissa Rovaniemen Kiekkoa vastaan. Metsävainio teki ottelussa yhden syöttöpisteen. Hänen kanssaan samassa ketjussa pelasi myös Kärppien A-nuorista tutut Janne Kuokkanen ja Sami Pekkala. Lisäksi ottelussa Hokin loukkaantumisia oli joukkueesta paikkaamassa myös Radek Koblížek.


title: Tino Metsävainio

text: Harjoituskaudella 2016–2017 Metsävainio nousi John Albertin loukkaantumisen myötä Kärppien SM-liigajoukkueen vahvuuteen. Hän pelasi ensimmäisen miesten pääsarjaottelunsa Mestarien liigassa 16. elokuuta 2016 vieraissa tšekkiläistä HC Vítkovicea vastaan. SM-liigadebyyttinsä Metsävainio teki 1. lokakuuta 2016 vieraissa Vaasan Sportia vastaan. Hän sai ottelussa jääaikaa 8.48 minuuttia. Metsävainio pelasi Kärppien SM-liigajoukkueessa kaikkiaan kahdeksan runkosarja- ja neljä CHL-ottelua ilman tehopisteitä. Hän esiintyi myös Kärppien A-nuorissa, joiden kapteenistoon Metsävainio kuului. Hän pelasi alkukaudella seitsemän ottelua lainalla Mestis-joukkue Kajaanin Hokissa, jonne Metsävainio teki lopulta kevääseen 2018 asti ulottuvan sopimuksen marraskuun 2016 lopulla. Hänen tulokaskautensa Mestiksessä toi 29 runkosarjaottelussa tehot 9+7=16 ja kahdeksassa karsintasarjan ottelussa tehot 2+5=7. Hokki onnistui säilyttämään karsintojen päätteeksi sarjapaikkansa, mutta joukkue jäi kuitenkin ilman Mestis-lisenssiä ja ajautui tämän myötä konkurssiin.


title: Tino Metsävainio

text: Kaudeksi 2017–2018 Metsävainio siirtyi jatkamaan Mestis-uraansa vuoden mittaisella sopimuksella Rovaniemen Kiekkoon. Hän voitti joukkueen sisäisen piste- ja syöttöpörssin tehoilla 14+26=40.


title: Tino Metsävainio

text: Toukokuussa 2018 Metsävainio palasi syyskuun loppuun asti kestävällä try-out -sopimuksella Oulun Kärppiin. Hän teki ensimmäisen miesten pääsarjamaalinsa Mestarien liigassa 2. syyskuuta 2018 saksalaista Nürnberg Ice Tigersia vastaan. Syyskuussa Metsävainio sai Kärppiin loppukauden 2018–2019 kattavan jatkosopimuksen. Hän teki liigauransa avausmaalin 7. lokakuuta 2018 Porin Ässiä vastaan. Joulukuussa 2018 Metsävainio teki Kärppien kanssa jatkosopimuksen.


title: Godfred

text: Godfred (k. 810) oli Tanskan kuningas, joka pysäytti frankkien etenemisen pohjoiseen. Hän on saattanut hallita koko Tanskaa, mutta hänen valtansa keskittyi lähinnä Jyllannin eteläisimpiin osiin. Siellä sijainnut Hedeby kehittyi tärkeäksi frankkien kauppareitin tukikohdaksi. Reitti kulki Itämeren ja Venäjän suurten jokien kautta Lähi-Itään.


title: Godfred

text: Vuonna 804 Godfred tuhosi sorbien Rericin satamakaupungin, sillä nämä olivat liitossa frankkien kuninkaan Kaarle Suuren kanssa. Rericin toiminta siirtyi Hedebyhyn, ja kaupungin merkitys kasvoi huomattavasti. Godfred soti menestyksekkäästi Kaarle Suurta ja tämän poikaa Ludvig Hurskasta vastaan sekä kohensi ja laajensi Danevirkeä, Jyllantiin 700-luvulla rakennettua maavallia. Godfred murhattiin sotaretkellä Friisiassa.


title: Marcus Becker

text: Marcus Becker (s. 11. syyskuuta 1981 Merseburg, Itä-Saksa) on saksalainen kilpauransa päättänyt koskipujottelija, olympiamitalisti, maailman- ja euroopanmestari.


title: Marcus Becker

text: C-2-luokassa kilpaillut Becker saavutti parinsa Stefan Henzen kanssa olympiahopeaa Ateenassa 2004. Hän voitti myös useita MM- ja EM-mitaleja.


title: Primero División kausi 2016–2017

text: Primero División kausi 2016–2017 on Andorran seurajalkapalloilun korkeimman sarjan, Primero División, 22. kausi. Kausi alkaa 18. syyskuuta 2016.


title: Bathurst 1000

text: Bathurst 1000 (Supercheap Auto Bathurst 1000) (aiemmin 500 mailin kilpailu) on nykyisin 1000 km kestävyyskilpailu, joka ajetaan Mount Panorama Circuitin moottoriradalla Uudessa Etelä-Walesissa Australiassa. Ensimmäinen kestävyyskilpailu siellä ajettiin vuonna 1960. Suomalaisista kilpailun voittoa on juhlinut Rauno Aaltonen 500 mailin kilpailussa vuonna 1966.


title: Nyrkkeilyn naisten maailmanmestaruuskilpailut 2016

text: Vuoden 2016 nyrkkeilyn naisten MM-kilpailut järjestettiin 19.–27. toukokuuta Kazakstanin Astanassa. Kisoissa oteltiin kymmenessä painoluokassa.


title: Säpinää kannen alla

text: Säpinää kannen alla (Below Deck) on yhdysvaltalainen tositelevisiosarja, jossa seurataan henkilökunnan ja miehistön elämää Karibian luksusristeilijällä. Sarja alkoi yhdysvaltalaisella Bravo-kanavalla 1. heinäkuuta 2013. Suomessa sarjan esittäminen alkoi Jim-kanavalla 15. elokuuta 2016.


title: Bad Moms

text: Bad Moms on vuonna 2016 ensi-iltansa saanut yhdysvaltalainen komediaelokuva, jonka ovat ohjanneet ja käsikirjoittaneet Jon Lucas ja Scott Moore. Sen pääosissa näyttelevät Mila Kunis, Kristen Bell, Kathryn Hahn, Annie Mumolo, Jada Pinkett Smith ja Christina Applegate.


title: Bad Moms

text: Elokuva sai ensi-iltansa New Yorkissa 19. heinäkuuta 2016 ja Suomessa 29. heinäkuuta 2016.


title: Bad Moms

text:
Kuten monet äidit, Amy pitää huolta kaikista muista paitsi itsestään. Hänen elämänsä on täydellistä: onnellinen avioliitto, ylisuorittavat lapset, kaunis koti ja hyvä hiuspäivä vuoden ympäri. Hän leipoo koulun myyjäisiin ja on mukana kaikissa mahdollisissa vanhempainkomiteoissa töidensä ohella. Amy saa sen kaiken näyttämään helpolta, mutta pinnan alla hän on romahtamaisillaan. Liikaa töitä, liikaa velvollisuuksia, liikaa univelkaa. Amy alkaa miettiä, miksi raataa saamatta arvostusta ja mitä tapahtuisi, jos hän tekisi vaihteeksi juuri mitä itse haluaa. Tympääntyneenä Amy yhdistää voimansa kahden muun ylistressaantuneen äidin kanssa ja alkaa kapinoida. Nämä äidit alkavat nauttia täysillä vapaudesta, hauskanpidosta ja hemmottelusta. Tämä vie heidät kuitenkin törmäyskurssille vanhempainyhdistyksen kuningattaren Gwendolynin ja häntä seuraavien täydellisten äitien kanssa.
Avausviikonloppunaan elokuva oli Yhdysvaltojen kolmanneksi katsotuin.


title: Bad Moms

text: Elokuva on saanut lähinnä kehuja kriitikoilta. Arvosteluja keräävän Rotten Tomatoes -sivuston mukaan 62 prosenttia kriitikoista on antanut elokuvalle myönteisen arvosanan keskiarvolla 5.7/10. Tulos perustuu 106 arvioon. Metacriticissä elokuvalla on 60 pistettä 100:sta.


title: Ammattina sankari

text: Ammattina sankari on 30. maaliskuuta 2014 TV5-kanavalla alkanut tositelevisio-ohjelma, jossa seurataan raskaan kaluston kuljettajia Suomen ja Euroopan teillä. Sarjan kuudes tuotantokausi alkoi Discoveryn kanavilla 24.11.2018.


title: Enoki (1918)

text: Enoki () oli keisarillisen Japanin laivaston 1918 valmistunut Enoki-luokan hävittäjä.


title: Enoki (1918)

text: Alus tilattiin Maizurun laivastontelakalta osana vuoden 1917 hankintoja. Sen köli laskettiin 1. lokakuuta 1917 ja alus laskettiin vesille 5. maaliskuuta 1918. Alus valmistui kaksi kuukautta myöhemmin 30. huhtikuuta.


title: Enoki (1918)

text: Alus muutettiin 1. kesäkuuta 1930 miinanraivaajaksi nimellä "W-10". Se siirrettiin tukitehtäviin 1. heinäkuuta 1936.


title: Jutta ja 10 suurta unelmaa

text: Jutta ja 10 suurta unelmaa on 23. maaliskuuta 2016 Liv-kanavalla alkanut tositelevisioohjelma, jossa seurataan ylipainon kanssa kamppailevia ihmisiä, joiden unelmien esteenä on kertyneet liikakilot.


title: Nara (1918)

text: Nara () oli keisarillisen Japanin laivaston 1918 valmistunut Enoki-luokan hävittäjä.


title: Nara (1918)

text: Alus tilattiin Yokosukan laivastontelakalta osana vuoden 1917 hankintoja. Sen köli laskettiin 8. marraskuuta 1917 ja alus laskettiin vesille 28. maaliskuuta 1918. Alus valmistui kaksi kuukautta myöhemmin 30. huhtikuuta.


title: Nara (1918)

text: Alus muutettiin 1. kesäkuuta 1930 miinanraivaajaksi nimellä "W-9". Se siirrettiin tukitehtäviin 1. heinäkuuta 1936 ja alus poistettiin alusluettelosta 15. marraskuuta 1940.


title: Kuwa (1918)

text: Kuwa () oli keisarillisen Japanin laivaston 1918 valmistunut Enoki-luokan hävittäjä.


title: Kuwa (1918)

text: Alus tilattiin Kuren laivastontelakalta osana vuoden 1917 hankintoja. Sen köli laskettiin 5. marraskuuta 1917 ja alus laskettiin vesille 23. helmikuuta 1918. Alus valmistui kuukautta myöhemmin 31. maaliskuuta.


title: Kuwa (1918)

text: Alus poistettiin alusluettelosta 1. huhtikuuta 1934.


title: Tsubaki (1918)

text: Tsubaki () oli keisarillisen Japanin laivaston 1918 valmistunut Enoki-luokan hävittäjä.


title: Tsubaki (1918)

text: Alus tilattiin Kuren laivastontelakalta osana vuoden 1917 hankintoja. Sen köli laskettiin 5. marraskuuta 1917 ja alus laskettiin vesille 23. helmikuuta 1918. Alus valmistui kaksi kuukautta myöhemmin 30. huhtikuuta.


title: Tsubaki (1918)

text: Alus poistettiin alusluettelosta 1. huhtikuuta 1935.


title: Maki (1917)

text: Maki () oli keisarillisen Japanin laivaston 1918 valmistunut Enoki-luokan hävittäjä.


title: Maki (1917)

text: Alus tilattiin Sasebon laivastontelakalta osana vuoden 1917 hankintoja. Sen köli laskettiin 16. lokakuuta 1917 ja alus laskettiin vesille vielä saman vuoden lopulla 28. joulukuuta. Alus valmistui 7. huhtikuuta 1918.


title: Maki (1917)


title: Nara (täsmennyssivu)

text: Nara voi tarkoittaa seuraavia:


title: Niger kesäolympialaisissa 2016

text: Niger osallistui kesäolympialaisiin 2016. Sitä edusti kuusi urheilijaa neljässä lajissa. Joukkueen lipunkantajana avajaisissa toimi taekwondoin Abdoul Razak Issoufou.


title: Brasilia kesäolympialaisissa 2016

text: Brasilia osallistui vuoden 2016 kotikisoihinsa Rio de Janeirossa 465 urheilijan joukkueella. Lipunkantajana avajaisissa toimi viisiottelija Yane Marques.


title: Keyaki (1918)

text: Keyaki () oli keisarillisen Japanin laivaston 1918 valmistunut Enoki-luokan hävittäjä.


title: Keyaki (1918)

text: Alus tilattiin Sasebon laivastontelakalta osana vuoden 1917 hankintoja. Sen köli laskettiin 16. lokakuuta 1917 ja alus laskettiin vesille 15. tammikuuta 1918. Alus valmistui 20. huhtikuuta.


title: Keyaki (1918)


title: Oman kesäolympialaisissa 2016

text: Oman osallistui kesäolympialaisiin 2016. Sitä edusti neljä urheilijaa kahdessa lajissa. Joukkueen lipunkantajana avajaisissa toimi ampuja Hamed Said Al-Khatri.


title: Teppo Mattsson

text: Teppo Mattsson (s. 18. joulukuuta 1961 Turku) on suomalainen peliuransa lopettanut jääkiekkoilija. Pelipaikaltaan hän oli puolustaja.


title: Teppo Mattsson

text: Mattsson nousi kasvattajaseuransa Lukon junioreista SM-liigaan kaudella 1978–1979. Hän pelasi seurassa vuosina 1978–1982 yhteensä 121 liigaottelua tehopistein 2+11=13. Vuodet 1982–1984 Mattsson edusti HPK:ta, jossa hän pelasi 33 I-divisioonan ottelua tehopistein 3+8=11 ja 23 liigaottelua tehopistein 1+2=3.


title: Teppo Mattsson

text: Myös Mattssonin poika Matias Mattsson (s. 1996) on pelannut jääkiekkoa liigatasolla.


title: K-luokka (sukellusvene, Japani)

text: K-luokka () oli keisarillisen Japanin laivaston kaksoisrunkoinen keskikokoinen sukellusveneluokka. Luokka koostui useasta toisistaan poikkeavasta alaluokasta, joista viimeiset K6- ja K7-alaluokkien alukset valmistettiin toisen maailmansodan lopulla 1934-1944.


title: K-luokka (sukellusvene, Japani)

text: Alusluokka oli hieman suurempi, nopeampi ja sen aseistuksena oli kuusi torpedoputkea.


title: K-luokka (sukellusvene, Japani)

text: Vuoden 1942 hankintoihin sisällytetyt alukset Ro-200 - 227 peruutettiin vuonna 1943 kuten myös edellisen vuoden hankintoihin kuuluneet Ro-51 - Ro-54 ja Ro-70 - 74.


title: Cornerstone

text: Cornerstone on englantilaisen indie rock-yhtye Arctic Monkeysin kappale. Se julkaistiin toisena singlenä yhtyeen kolmannelta albumilta "Humbug". Single julkaistiin 16. marraskuuta 2009, noin kolme kuukautta albumin julkaisun jälkeen.


title: Cornerstone

text: Alex Turner kertoi kirjoittaneensa kappaleen eräänä aamuna suhteellisen nopeasti.


title: Cornerstone

text: Rap-artisti Dom Kennedy on samplannut Cornerstonea kappaleessa ”Pleeze”.


title: Pekka Strander

text: Ari-Pekka "Pekka" Strander (s. 7. syyskuuta 1957 Rauma) on suomalainen peliuransa lopettanut jääkiekkoilija. Pelipaikaltaan hän oli puolustaja.


title: Pekka Strander

text: Strander pelasi vuosina 1976–1982 Lukossa yhteensä 190 SM-liigan runkosarjaottelua tehopistein 11+23=34. Lukon jälkeen Strander edusti Jokereita. Hän pelasi seurassa vuosina 1982–1986 liigassa 143 runkosarjaottelua tehopistein 12+27=39 sekä kahdeksan pudotuspeliä tehopistein 0+1=1 ja vuosina 1987–1989 yhteensä 66 I-divisioonan ottelua tehopistein 2+7=9.


title: Pekka Strander

text: Peliuransa jälkeen Strander on toiminut jääkiekon parissa pelaaja-agenttina Beotra Oy -yrityksensä kautta. Hän lopetti toimintansa rekisteröitynä agenttina vuonna 2012.


title: Shōkaku-luokka

text: Shōkaku-luokka () oli keisarillisen Japanin laivaston kahden aluksen muodostama lentotukialusluokka, jonka alukset palvelivat toisessa maailmansodassa.


title: Laura Kenny

text: Laura Rebecca Kenny (o.s. Trott, s. 24. huhtikuuta 1992 Harlow, Essex) on englantilainen ratapyöräilyn nelinkertainen olympiavoittaja, seitsenkertainen maailmanmestari ja 12-kertainen Euroopan-mestari.


title: Laura Kenny

text: Kenny voitti olympiakultaa joukkuetakaa-ajossa ja ratapyöräilyn "moniottelussa" eli omniumissa sekä Lontoossa 2012 että Rio de Janeirossa 2016. Hän on ensimmäinen neljä olympiakultaa voittanut brittiläinen naisurheilija.


title: Laura Kenny

text: Kenny on saavuttanut MM-kilpailuissa joukkuetakaa-ajossa kultaa 2011, 2012, 2013 ja 2014, hopeaa 2015 ja 2018 sekä pronssia 2016. Omniumissa hän on saanut kultaa 2012 ja 2016 sekä hopeaa 2013, 2014 ja 2015. Linja-ajon eli "scratch"in maailmanmestaruuden hän voitti 2016.


title: Laura Kenny

text: Kenny on voittanut Euroopan-mestaruuden joukkuetakaa-ajossa 2010, 2011, 2013, 2014, 2015 ja 2018, omniumissa 2011, 2013, 2014 ja 2015, linja-ajossa 2015 sekä pudotusajossa 2018. Kansainyhteisön kisoissa hän saavutti kultaa pisteajossa 2014.


title: Laura Kenny

text: Trott saavutti nuorten MM-kilpailuissa 2010 kultaa omniumissa sekä hopeaa henkilökohtaisessa takaa-ajossa ja pisteajossa. Nuorten EM-kilpailuissa hän saavutti 2009 kultaa joukkuetakaa-ajossa sekä pronssia henkilökohtaisessa takaa-ajossa ja pisteajossa. Alle 23-vuotiaiden Euroopan-mestaruuden hän voitti henkilökohtaisessa takaa-ajossa 2011 ja 2013, linja-ajossa ja joukkuetakaa-ajossa 2011 sekä pisteajossa ja omniumissa 2013.


title: Laura Kenny

text: Laura Trott avioitui ratapyöräilijä Jason Kennyn kanssa syyskuussa 2016 ja heidän ensimmäinen lapsensa syntyi seuraavana kesänä.


title: Davor Štefanek

text: Davor Štefanek (s. 12. syyskuuta 1985 Subotica, Vojvodinan sosialistinen alue, Jugoslavia) on serbialainen kreikkalais-roomalaisen tyylin painija, olympiavoittaja ja maailmanmestari.


title: Davor Štefanek

text: Pääasiassa 60–67 kilogramman painoluokissa kilpaillut Štefanek voitti olympiakultaa Rio de Janeirossa 2016. Painimitali oli nykyisen Serbian ja sen edeltäjien olympiahistorian ensimmäinen sitten vuoden 1988. Štefanek sijoittui Serbia ja Montenegron edustajana 18:nneksi Ateenan kesäolympialaisissa 2004 ja EM-hopealle samana vuonna. Serbialaispainija on tämän jälkeen myös sijoittunut Pekingin kesäolympialaisissa 2008 15:nneksi, voittanut maailmanmestaruuden Taškentissa 2014, MM-pronssin Las Vegasissa 2015 ja MM-hopeaa Budapestista 2018 sekä saanut neljä EM-mitalia.


title: Robson Conceição

text: Robson Donato Conceição (s. 25. lokakuuta 1988 Salvador) on brasilialainen nyrkkeilijä ja olympiavoittaja.


title: Robson Conceição

text: Conceição voitti 60 kilogramman painoluokassa olympiakultaa Rio de Janeirossa 2016. Nyrkkeilyn olympiakulta oli Brasilian historian ensimmäinen.. Conceição kilpaili olympiatasolla myös Pekingissä 2008 ja Lontoossa 2012. Hän on saavuttanut mitaleita myös MM-kilpailuista ja Pan-Amerikan kisoista.


title: Cahn–Ingold–Prelog-prioriteettisäännöt

text: Cahn–Ingold–Prelog-prioriteettisäännöt eli CIP-säännöt ovat sääntöjä, joita käytetään orgaanisessa kemiassa nimeämään eri stereoisomeereja esimerkiksi kiraalisia enantiomeereja tai kaksoissidosten E,Z-isomeriaa. Säännöt perustuvat atomien tai atomiryhmien massoihin ja ne kehittivät Robert Cahn, Christopher Kelk Ingold ja Vladimir Prelog ja he julkaisivat ne ensimmäisen kerran vuonna 1966. Prelog täydensi sääntöjä yhdessä Günter Helmchenin kanssa vuonna 1982. Cahn–Ingold–Prelog-prioriteettisääntöjen avulla orgaanisen yhdisteen stereokeskuksen stereokemia ja konfiguraatio voidaan kuvailla yksikäsitteisesti. Cahn–Ingold–Prelog-prioriteettisääntöjä sovelletaan enantiomeerien konfiguraatioiden ja kaksoissidosten E,Z-isomeerien nimeämiseen. Enantiomeerien tapauksessa kiraalinen yhdiste piirretään siten, että prioriteetiltaan alhaisin ryhmä osoittaa katsojasta poispäin. Tämän jälkeen konfiguraatio merkitään kiertämällä korkeimmasta prioriteetista alhaisimpaan. Mikäli kiretosuunta on myötäpäivään, on kyseessä R-konfiguraatio ja kiertosuunnan ollessa vastapäivään on kyseessä S-konfiguraatio. Kaksoissidoksellisten yhdisteiden tapauksessa prioriteetti määrytyy kaksoissidoksen atomeihin liittyneiden ryhmien prioritteettien perusteella. Mikäli kaksoissidoksen pääteatomien korkeimman prioriteetin omaavat subsituentit ovat samaan suuntaan on kyseessa Z-isomeeri ja vastakkaisiin suuntiin on kyseessä E-isomeeri.


title: Martti Parkkari

text: Martti Veli Emil Parkkari (26. marraskuuta 1938 Helsinki – 12. elokuuta 2016 Turku) oli suomalainen säveltäjä ja musiikkitieteilijä (filosofian kandidaatti). Parkkari opiskeli sävellystä Joonas Kokkosen johdolla sekä musiikkitiedettä Helsingin yliopistossa. Hän työskenteli musiikkiarvostelijana "Uudessa Suomessa", mutta varsinaisen työuransa hän teki Turun konservatoriossa, jossa hän toimi musiikinhistorian ja -teorian lehtorina sekä apulaisrehtorina. Hän jäi eläkkeelle vuonna 2003.


title: Martti Parkkari

text: Parkkarin sävellystuotantoa leimaa naiivius, jota on pidetty vastareaktiona 1960–1970-luvun taidemusiikin modernismille.


title: Sofja Muratova

text: Sofja Ivanovna Muratova (o.s. Poduzdova, , 13. heinäkuuta 1929 Leningrad, Venäjän SFNT – 25. syyskuuta 2006 Moskova, Venäjä) oli Neuvostoliittoa edustanut telinevoimistelija, olympiavoittaja ja maailmanmestari.


title: Sofja Muratova

text: Muratova voitti joukkuekilpailussa Neuvostoliiton joukkueessa olympiakultaa Melbournessa 1956 ja Roomassa 1960 ja maailmanmestaruudet vuosina 1954, 1958 ja 1962. Hän oli monipuolinen voimistelija ja voitti ottelussa olympiahopeaa Roomassa sekä olympiapronssia Melbournessa. Yhteensä Muratova voitti kahdeksan olympia- ja viisi MM-mitalia. Lisäksi hänelle kertyi runsaasti arvokisasijoituksia kymmenen joukkoon. Muratovan aviomies oli telinevoimistelun olympiavoittaja Valentin Muratov, joka kuoli piakkoin vaimonsa kuoleman jälkeen syksyllä 2006.


title: Chidori-luokka

text: Chidori-luokka () oli keisarillisen Japanin laivaston neljän aluksen muodostama torpedoveneluokka.


title: Tamara Ljuhina

text: Tamara Aleksejevna Zamotailova (o.s. Ljuhina, , s. 11. toukokuuta 1939 Voronež, Venäjän SFNT) on Neuvostoliittoa edustanut, kilpauransa päättänyt telinevoimistelija ja olympiavoittaja.


title: Tamara Ljuhina

text: Ljuhina, myöhemmin Zamotailova, voitti joukkuekilpailussa Neuvostoliiton joukkueessa olympiakultaa Roomassa 1960 ja Tokiossa 1964. Roomassa hän voitti myös pronssia permannolla ja eritasonojapuilla.


title: Od-voima

text: Od eli odylinen voima oli nimi, jonka Karl von Reichenbach vuonna 1845 antoi olettamalleen elämänvoimalle. Nimensä se sai skandinaavisen Oden-jumalan mukaan.


title: Od-voima

text: Kun Karl von Reichenbach tutki tapoja, joilla eri aineet voivat vaikuttaa ihmisen hermostoon, hän päätyi olettamaan uuden voiman, joka liittyi sähköön, magnetismiin ja lämpöön ja jolle jotkut henkilöt olivat muita herkempiä. Tälle luonteeltaan vitalistiselle voimalle Reichenbach antoi nimen Od eli "odylinen voima". Teorian kannattajien mukaan Od-voima tunkeutui kaikkien kasvien, eläinten ja ihmisten läpi.


title: Od-voima

text: Od-voiman oletettiin olevan eräänlaista säteilyä, joka kiersi magneettinapojen ympäri ja näkyi pimeässä eräänlaisena aurana kaikkien kappaleiden ympärillä. Reihenbach itse ei sitä nähnyt, mutta muutamat koehenkilöt sanoivat nähneensä heikkoa valoa. Se voitiin nähdä vain, jos ensin oli oleskeltu täysin pimeässä useita tunteja, ja silloinkin vain erityisen herkät ihmiset saattoivat nähdä sen. Reichenbach itse ei kyennyt sitä näkemään, mutta muutamat koehenkilöt kertovat häneensä heikkoa valoa. Od rinnastettiin myös itämaisiin käsitteisiin prana ja qi. Näistä poiketen sen ei kuitenkaan katsottu liittyvän hengitykseen vaan lähinnä biologisiin sähkömagneettisiin kenttiin.


title: Od-voima

text: Karl von Reichenbach ei yhdistänyt Od-voimaa muihin vitalistisiin teorioihin. Hän esitteli Od-voiman käsitteen yksityiskohtaisesti kirjan pituisessa artikkelissa "Fysikaalisis-fysiologisia tutkimuksia magnetismista, sähköstä, lämmöstä, valosta, kiteytymisestä ja kemiasta niiden suhteessa elinvoimiin" (), joka julkaistiin erikoispainoksena arvostetussa tieteellisessä julkaisussa "Annalen der Chemie und Physik". Hänen keskeisiä väitteitään olivat:


title: Od-voima

text: Od-voiman avulla yritettiin selittää monia ilmiötä. Reichenbach itse arveli voivansa selittää sen avulla, miksi ihmiset ilman selvää syytä toisinaan kokevat toisiaan kohtaan sympatiaa tai vastenmielisyyttä. Mutta hän yritti selittää sen avulla myös useita spiritistisiä ilmiöitä, esimerkiksi spiritistisissä istunnoissa toisinaan havaitun pöytien pyörimisen. Od-säteilyn avulla yritettiin myös selittää, miten taikavarpu toimii. Lisäksi Od-voima esitettiin selitykseksi hypnoosille. Britanniassa tämä käsitys sai suosiota sen, jälkeen, kun eräs Edinburghin yliopiston kemian professori oli kääntänyt Reichenbachin artikkelin englanniksi. Myöhemmät tutkijat yrittivät osoittaa, että monet od-voimaan liittyvät ilmiöt olivat samoja, joita aikaisemmin oli kuvannut Franz Mesmer ja kauan ennen häntäkin Swedenborg.


title: Od-voima

text: Od-voiman käsitteellä oli vaikutus ranskalaisten myös ranskalaisten parapsykologien Hippolyte Baraducin ja Albert de Rochas'n teorioihin.


title: Od-voima

text: Reichenbach yritti kehittää tieteellisen todistuksen yleiselle elämänvoimalle. Kuitenkin hänen kokeensa nojautuivat sellaisten henkilöiden havaintoihin, jotka väittivät olevansa "herkkiä", sillä hän itse ei voinut havaita mitään väitetyistä ilmiöistä. Reichenbach väitti, että laboratoriokokeissa noin 1/3 ihmisistä saattoi nähdä ilmiön, mutta normaaleissa olosuhteissa paljon harvemmat.


title: Od-voima

text: Tiedeyhteisö arvosteli odylisen voiman käsitettä, koska sen olemassaolosta ei ollut luotettavia tai toistettavia todisteita. Arvostelijat pitivät sitä 1800-luvulla puoskarointina, ja nykyisin sitä pidetään esimerkkinä pseudotieteestä. Myös tiedetoimittaja Martin Gardner totesi teoksessaan "Fads and Fallacies in the Name of Science", etteivät tiedemiehet kyenneet toistamaan Reichenbachin kokeita.


title: Od-voima

text: Robert Todd Carroll kirjoitti teoksessa "The Skeptic's Dictionary":


title: Od-voima

text: Tiedeyhteisö on hylännyt Od-voiman kaltaiset käsitteet. Länsimaisessa populaarikulttuurissa nimeä edelleen käytetään samaan tapaan kuin termejä qi ja prana. Niillä viitataan "henkiseen energiaan" tai elollisiin olentoihin liittyväksi uskottuun elämänvoimaan.


title: Räätälin patti

text: Räätälin patti eli bunionette tai pikkuvarpaan vaivaisenluu on pikkuvarpaan tyvinivelessä oleva tulehdus, joka on aiheutunut varpaan ja jänteen virheasennosta.


title: Räätälin patti

text: Pikkuvarpaan tyvessä olevaa pattia kutsutaan räätälin patiksi, koska menneinä vuosisatoina räätälit istuivat jalat ristissä siten, että jalan ulkoreuna oli jatkuvasti painettuna maata vasten ja aiheutti räätäleille tuon varvasnivelen tulehduksen.


title: Räätälin patti

text: Ominaista räätälin patille on tulehdus, kipu ja pikkuvarpaan punoitus.


title: Räätälin patti

text: Usein räätälin patti, kuten myös vaivaisenluu, on aiheutunut jalan rakenneviasta. Viidennen jalkapöydän luu alkaa työntyä ulospäin, kun taas pikkuvarvas kääntyy sisäänpäin. Tämä virheasento muuttaa jalan leveämmäksi.


title: Räätälin patti

text: Räätälin patti diagnisoidaan helposti, koska pullistuma on selkeästi nähtävissä. Röntgenkuva saatetaan ottaa, mikäli hoito vaatii leikkausta ja kirurgi haluaa selvittää epämuodostuman vakavuuden.


title: Räätälin patti

text: Konservatiiviset, ei-kirurgiset hoidot sisältävät:


title: Lentopallo kesäolympialaisissa 2016 – naisten turnaus

text: Naisten lentopalloturnaukseen kesäolympialaisissa 2016 osallistui 12 joukkuetta.


title: Havøysund

text: Havøysund () on Moseijan kunnan keskustaajama Havøyan saarella Finnmarkin läänissä Pohjois-Norjassa. Taajaman asukasluku oli 1 003 vuonna 2013.


title: Ruosniemen rautatieasema

text: Ruosniemen rautatieasema (lyh. Rsn) on lakkautettu rautatieliikennepaikka Porin alueella rataosuudella Pori-Haapamäki. Se avattiin liikenteelle 16.12.1933, ja paikalle rakennettiin Thure Hellströmin tyyppipiirrustuksin asemarakennus samana vuonna. Ruosniemen alue liitettiin Poriin 1941, ja alueesta muodostui Porin esikaupunkialue. Ruosniemen merkitys henkilöliikenteessä jäikin Poriin menevien hyvien kulkuyhteyksien takia vähäiseksi, mutta tavaraliikenteelle asema oli merkittävä. Asema muutettiin miehittämättömäksi 1968, ja henkilöliikenne loppui muun radan tavoin 31.5.1981. Ruosniemestä tuli radan päätepiste vuonna 1985, kun rataosa Kankaanpäähänhän poistettiin käytöstä. Ratayhteys Ruosniemestä pohjoiseen katkesi, kun Kullaalle menevän maantien ylittänyt ratasilta penkereineen purettiin.


title: Ruosniemen rautatieasema

text: Pori-Ruosniemi välin säännöllinen tavaraliikenne loppui vuonna 2014, kun rautatiekuljetuksia käyttänyt nestekaasuterminaali lopetettiin, koska VR ei yhtiön mukaan halunnut kuljettaa nestekaasuvaunuja Ruosniemeen. Sen jälkeen radalla on ollut yksittäisiä kuljetuksia kunnes rataosuus suljettiin liikenteeltä ja liikennepaikka lakkautettiin joulukuussa 2015. Laiturirakennus on yhä olemassa.


title: Elefthérios Petroúnias

text: Elefthérios ”Leftéris” Petroúnias (, s. 30. marraskuuta 1990 Ateena) on kreikkalainen telinevoimistelun olympiavoittaja, kolminkertainen maailmanmestari ja nelinkertainen Euroopan-mestari. 164 senttimetriä pitkä ja 62 kilogrammaa painava Petroúnias on erikoistunut renkaisiin. Hänen valmentajanaan toimii Dimítris Ráftis.


title: Elefthérios Petroúnias

text: Petroúnias saavutti olympiakultaa renkailta vuoden 2016 kesäolympialaisista Rio de Janeirosta. MM-kilpailuista hänellä on kolme kultaa renkailta: 2015 Glasgow'sta, 2017 Montrealista ja 2018 Dohasta. EM-kilpailuista Petroúnias on saavuttanut neljä kultaa ja yhden pronssin ja Euroopan kisoista yhden kullan. Välimeren kilpailuista hänellä on yksi kulta.


title: Elefthérios Petroúnias

text: Petroúnias sai kunnian olla ensimmäinen urheilija, joka kantoi vuoden 2016 olympiasoihtua huhtikuussa 2016 Olympiassa. Vuonna 2015 hänet valittiin Kreikan vuoden urheilijaksi.


title: Nicolás Navarro (argentiinalainen jalkapalloilija)

text: Nicolás Gastón Navarro (s. 25. maaliskuuta 1981 Buenos Aires, Argentiina) on argentiinalainen jalkapallomaalivahti. Hän edustaa Argentiinan Primera Divisiónissa pelaavaa San Lorenzoa.


text: Navarro on edustanut urallaan myös argentiinalaisia Argentinos Juniorsia, River Platea, Tigreä ja Gimnasiaa, italialaista Napolia sekä turkkilaista Kayserisporia. Napolissa Navarro pelasi 22 Serie A -ottelua vuosina 2008–2009 ja Kayserisporissa 29 Turkin Superliigan ottelua vuosina 2011–2012.


text: Navarro oli mukana Argentiinan kultaa voittaneessa joukkueessa kesäolympialaisissa 2008.


title: F1 Manager

text: F1 Manager on Intelligent Gamesin kehittämä ja EA Sportsin julkaisema ajopeli. Peli julkaistiin 13. lokakuuta 2000 Microsoft Windowslle. Peli sisältää kaikki Formula 1 -kauden 1999 tallit, kuljettajat ja radat.


title: Tampereen Voimailuseura

text: Tampereen Voimailuseura eli TVS on vuonna 1931 perustettu nyrkkeilyn erikoisseura. Se on jäsenmäärältään (yli tuhat) Suomen suurin nyrkkeilyseura. Seuran puheenjohtaja on entinen nyrkkeilijä Aarno Laukkanen. Hänen edeltäjänsä Tauno Salminen (k. 2017) johti seuraa vuodet 1968–1993. Salmisen aikana vuonna 1977 järjestettiin ensimmäinen Tammer Turnaus. TVS on Suomen menestynein nyrkkeilyseura SM-voittojen määrällä mitattuna. Seuran historian ensimmäisen MM-mitalin hankki Mira Potkonen vuonna 2016. Hänen valmentajansa Maarit Teuronen ja TVS:n nykyinen päävalmentaja Askar Sarsenbayev ovat molemmat voittaneet suomenmestaruuksia TVS:n edustajina, ja Teuronen lisäksi EM-pronssia vuosina 2005 ja 2006. Lisäksi Juha Ruokola iski EM-pronssia vuoden 2000 kotikisoissa Tampereella, joita TVS isännöi. Muita seuran menestyneitä urheilijoita vuosikymmenten saatossa ovat olleet esimerkiksi Jouko Lindberg, Pekka Ruokola ja Lasse Friman.


title: Tampereen Voimailuseura

text: Kilpaurheilun lisäksi TVS tarjoaa hyvät harrastusmahdollisuudet kuntonyrkkeilystä kiinnostuneille. Junioreiden nyrkkeilykouluja TVS alkoi järjestää ensimmäisenä Suomessa 1970-luvun alussa. Seura on järjestänyt neljät arvokilpailut Tampereella: MM-nyrkkeilyt 1993, EM-nyrkkeilyt 1981 ja 2000, nuorten EM-nyrkkeilyt 1984. Lisäksi TVS vastasi vuoden 2015 Pohjoismaiden mestaruuskilpailuista.


title: Tuomas Tyni

text: Tuomas Tyni (s. 17. syyskuuta 1997) on suomalainen pesäpalloilija, joka edustaa Superpesiksen Hyvinkään Tahkoa, joka on myös hänen kasvattiseuransa. Hän pelaa Tahkon joukkueessa myös kaudella 2017. Tyni on rooliltaan sieppari ja etenijä.


title: Tuomas Tyni

text: Kaudella 2015 Tyni pelasi Superpesiksessä yhdeksän ottelua tehoin 1+4 (lyödyt+tuodut).


title: Pescarolo Sport

text: Pescarolo Sport on ranskalainen kilpatalli, jonka perusti entinen kilpa-ajaja Henri Pescarolo yhdessä François Granetin kanssa helmikuussa vuonna 2000. Talli kilpaili muun muassa American Le Mans Series, European Le Mans Series ja FIA Sportscar Championship -sarjoissa. Talli lopetti toimintansa vuoden 2014 alussa.


title: Ryan Murphy (uimari)

text: Ryan Murphy (s. 2. heinäkuuta 1995 Chicago, Illinois) on yhdysvaltalainen uinnin olympiavoittaja. 191 senttimetriä pitkä ja 90 kilogrammaa painava Murphy kilpailee selkäuinnissa. Hänen valmentajanaan toimii Dave Durden.


title: Ryan Murphy (uimari)

text: Murphy saavutti vuoden 2016 kesäolympialaisista kultaa 100 ja 200 metrin selkäuinnista sekä 4 × 100 metrin sekauintiviestistä. Viestin selkäuintiosuudella Murphy teki uuden maailmanennätyksen. Pitkän radan MM-kilpailuista Murphylla on kolme kultaa, kaikki viesteistä, kaksi hopeaa ja yksi pronssi. Lyhyen radan MM-kilpailuista hän on saavuttanut neljä kultaa, kolme hopeaa ja yhden pronssin.


title: Ryan Murphy (uimari)

text: Vuoden 2011 Pan-Amerikan kisoista Murphy saavutti pronssia 200 metrin selkäuinnista.


title: Hizmet

text: Hizmet-liike (turkiksi: "Palvelus") eli Gülen-liike on Yhdysvaltoihin siirtyneen turkkilaisen imaamin Fethullah Gülenin kannattajien muodostama liike, jolla ei ole varsinaista keskusjohtoa. Sen pääasiallinen toimintamuoto on koulujen perustaminen aatteen edistämiseksi. Suomessa liikkeen tukijat ovat muodostaneet yhdistyksen Finland Dialog.


title: Hizmet

text: Gülen-liikkeen perustamia kouluja on maailmalla 140–150 maassa, Suomessakin on kaksi, joiden omistaja on Gülenin tukija, ei liike, eikä se omistajan mukaan saa rahaa ulkomailta. Koulujen oppilaat ovat Suomessa lyhyillä komennuksilla olevien lapsia. Turkkiin perustetut koulut on lakkautettu kesän 2016 vallankaappausyrityksen jälkeen.


title: Hizmet

text: Kouluissa on englanninkielinen opetus, ja oppiaineina ovat eri tieteet ja matematiikka, ei kuitenkaan uskonto. Koulujen asuntoloissa islamin vaikutus on kuitenkin hyvin vahva. Ruotsalaisen Security & Development -tutkimuslaitoksen tutkijan Svante E. Cornellin mukaan liike muistuttaa lahkoa.


title: Hizmet

text: Liikettä pidetään vanhoillisena, eivätkä naiset näy sen toiminnassa, mutta se suhtautuu myönteisesti länsimaihin. Turkissa liike on julistettu terroristijärjestöksi. Liikkeen tarkoitusperistä ei ole selvyyttä. Se itse väittää olevansa epäpoliittinen, mutta esimerkiksi Cornellin mukaan se pyrki Turkissa saamaan kannattajiaan valtion insituutioihin ja sitä kautta vallan niissä. Se vastustaa armeijan valtaa.


title: Akarnaniká

text: Akarnaniká () on vuoristo läntisessä Manner-Kreikassa. Sen korkein huippu on Psilí Koryfí (Ψηλή Κορυφή), jonka korkeus on 1 589 metriä.


title: Akarnaniká

text: Akarnaniká-vuoristo sijaitsee Aitolia-Akarnaniassa Länsi-Kreikan alueella lähellä Joonianmeren rannikkoa. Vuoristo tunnetaan myös nimellä ”Akarnanian alpit” (Ακαρνανικές Άλπεις, "Akarnanikés Álpeis"). Vuoriston pituus pohjois-eteläsuunnassa on noin 40 kilometriä ja se käsittää noin 32 600 hehtaarin alueen.


title: Akarnaniká

text: Psilí Koryfín jälkeen vuoriston muita korkeita huippuja ovat muun muassa Boúmistos (Μπούμιστος, 1 573 m), Amoliarí (Αμολιαρή, 1 468 m), Flámpouro (Φλάμπουρο, 1 453 m), Pergantí (Περγαντί, 1 428 m), Agrapidáki (Αγραπιδάκι, 1 392 m), Goúves (Γούβες, 1 186 m) ja Serékas (Σερέκας, 1 171 m).


title: Athamaniká

text:
Athamaniká (, myös Αθαμανικά Όρη, "Athamaniká Óri") eli Tzoumérka (Τζουμέρκα) on eteläiseen Píndos-vuoristoon kuuluva vuorijono Manner-Kreikassa. Sen korkein huippu on Kakardítsa, jonka korkeus on 2 429 metriä.
Athamaniká sijaitsee Epeiroksen ja Thessalian rajalla Ártan, Ioánninan, Kardítsan ja Tríkalan alueyksiköiden alueella. Vuoriston pituus pohjois-eteläsuunnassa on noin 40 kilometriä ja leveys itä-länsisuunnassa noin 15–20 kilometriä. Vuoristosta ovat saaneet nimensä sen alueella sijaitsevat kunnat Vóreia Tzoumérka (”Pohjoinen Tzoumérka”) ja Kentriká Tzoumérka (”Keskinen Tzoumérka”). Vuoriston kylät, joita on noin 50, tunnetaan yhteisnimellä Tzoumerkochória (Τζουμερκοχώρια). Vuorilla on lukuisia luonnonsuojelualueita, kuten Natura 2000 -alueita.


title: Athamaniká

text: Kreikkalaisessa mytologiassa vuoristo sai nimensä Orkhomenoksen kuninkaasta Athamaksesta, joka pakeni vuorille surmattuaan oman poikansa. Vuoriston toisen nimen uskotaan olevan peräisin valakkien kielestä, jossa "tzoumas" tarkoittaa terävää huippua.


title: Athamaniká

text: Athamaniká-vuoriston korkeimpiin huippuihin kuuluvat muun muassa:


title: Lasíthi (vuoristo)

text: Lasíthi- tai "Lasithiótika-vuoret" () eli Díktivuoret (Οροσειρά Δίκτης, "Oroseirá Díktis") on vuoristo Kreetan saarella Kreikassa. Sen korkein huippu on Díktivuoren Spathín huippu, jonka korkeus on 2 148 metriä.


title: Lasíthi (vuoristo)

text: Lasíthivuoret sijaitsevat Kreetan itäosassa Lasíthin alueyksikön länsiosassa itään ja lounaaseen Ágios Nikólaoksen kaupungista.


title: Lasíthi (vuoristo)

text: Lasíthivuorten korkeimpiin huippuihin kuuluvat muun muassa:


title: Lasíthi (vuoristo)

text: Vuoriston keskellä noin 850 metrin korkeudessa sijaitsee Kreetan suurin ylätasanko Lasíthin ylätasanko (Οροπέδιο Λασιθίου) ja sen kaakkoispuolella 1 140 metrin korkeudessa Katharón ylätasanko (Καθαρό). Pienempiä ylätasankoja ovat Limnákaro (Λιμνάκαρο, 1 125 m), Lápathos (Λάπαθος, 1 260 m), Omalós tou Amirá (Ομαλός του Αμιρά, 1 325 m), Érganos (Έργανος, 950 m) ja Níssimos (Νίσσιμος, 930 m). Lasíthin rotkoihin lukeutuvat Kritsán rotko vuoriston itäosassa sekä Lápathoksen rotko.


title: Hasan Halmurzajev

text: Hasan Magometovitš Halmurzajev (s. 9. lokakuuta 1993 Nazran, Ingušia) on venäläinen judoka ja olympiavoittaja sekä Euroopan-mestari. 182 senttimetriä pitkä ja 81 kilogrammaa painava Halmurzajev kilpailee alle 81-kiloisten sarjassa.


title: Hasan Halmurzajev

text: Halmurzajev saavutti kultaa alle 81-kiloisten sarjasta vuoden 2016 kesäolympialaisista Rio de Janeirosta voittaen finaalissa Yhdysvaltain Travis Stevensin. MM-kilpailuista hänellä on yksi pronssi vuodelta 2017 ja EM-kilpailuista yksi kulta vuodelta 2016. Vuoden 2015 kesäuniversiadeista Gwangjusta Halmurzajev saavutti kultaa.